ישיבת מליאה, כנסת 15, פרוטוקול מספר 231, 2001-09-16 00:00

אברהם בורג: חברי הכנסת, אני מתכבד לפתוח את ישיבת הכנסת, כנס פגרה מיוחד, לאות הזדהות עם העם האמריקני, בעקבות מתקפת הטרור.

אברהם בורג: היום יום ראשון, כ"ח באלול התשס"א, 16 בספטמבר שנת 2001.

אברהם בורג: אדוני המזכיר, בבקשה.

א' האן: כבוד הנשיא! בבקשה לקום.

א' האן: (חברי הכנסת מקדמים בקימה את פני נשיא המדינה.

א' האן: )

א' האן: בבקשה לשבת.

אברהם בורג: חברי הכנסת, בפתח הישיבה נעמוד לדקה דומייה.

אברהם בורג: אבקש מכל חברי הכנסת לקום; בבקשה.

אברהם בורג: (חברי הכנסת מכבדים בקימה את זכר חללי הפיגועים בארצות-הברית.

אברהם בורג: )

אברהם בורג: נא לשבת.

אברהם בורג: כבוד נשיא המדינה, מר משה קצב; כבוד שגריר ארצות-הברית בישראל, מר דניאל קרצר, ורעייתו; חברי הסגל הדיפלומטי של שגרירות ארצות-הברית ואנשי הצוות; כבוד זקן הסגל הדיפלומטי, שגרירת קזחסטן בישראל, גברת בוגנים אטימובה; ראשי הנציגויות הדיפלומטיות; יושב-ראש הכנסת לשעבר ושגריר ישראל בפולין, מר שבח וייס; חברי הכנסת, כנסת ישראל, בשם ישראל כולה, מרכינה היום ראש בשותפות גורל וצער עם האומה האמריקנית.

אברהם בורג: אין לאיש בעולם כולו מלים כדי לתאר את התחושות, את הכאב ואת ההפתעה, את הזעם ואת העצב, את התדהמה, את העולם החדש העולה מתוך חורבותיה של ניו-יורק.

אברהם בורג: אנחנו מבקשים היום להוסיף דמעה אחת משלנו לים הדמעות של ארצות-הברית של אמריקה.

אברהם בורג: ארצות-הברית של אמריקה – המקום ינחם אותך עם שאר אבלי העולם וקורבנות הטרור והרשע.

אברהם בורג: אנחנו מרותקים למסכים ומבינים שזה לא סרט.

אברהם בורג: אנחנו נקרעים נוכח המראות, ויודעים שזה לא איפור ולא ביום הוליוודי.

אברהם בורג: זאת האמת, זאת המציאות המוכרת לנו כל כך.

אברהם בורג: מציאות המכריחה אותנו להישיר בה מבט.

אברהם בורג: מציאות שהיא כמו לקוחה ממחזור התפילה של הימים הנוראים, כי הימים האלה נוראים באמת: "מי יחיה ומי ימות, מי בקצו ומי לא בקצו, מי במים ומי באש, מי בחרב ומי בחיה – – – ברעש, בחניקה, בסקילה.

אברהם בורג: אדם יסודו מעפר וסופו לעפר".

אברהם בורג: הסתבר לכול, כאן ובעולם, שאי-אפשר לברוח מהכרעה או מהתמודדות.

אברהם בורג: מי שבורח מן המציאות, המציאות רודפת אחריו עד לגגות העולם.

אברהם בורג: וכשהגג מתרסק לאדמה בקול רעש ושבר גדול, חובה להתייצב ולהילחם.

אברהם בורג: בכל מקום אנחנו שומעים את קריאת הקרב: "מלחמת העולם השלישית כבר כאן".

אברהם בורג: היא כבר כאן, והיא שונה מכל המלחמות שקדמו לה.

אברהם בורג: זו מלחמה בלי זירה מוגדרת, כי כל מקום הוא הזירה.

אברהם בורג: זו מלחמה נגד יחידים ואמונות.

אברהם בורג: זו מלחמה שחוצה מדינות וחברות, כי אין חברה שאין בה קנאות ואין בה פונדמנטליזם.

אברהם בורג: זו מלחמת האמונות הגדולה.

אברהם בורג: המאבק היום איננו על תחומי השפעה ולא הגנה על קולוניות מרוחקות.

אברהם בורג: זהו מאבק בין ציוויליזציות; בין התרבות ששמה במרכזה את האדם, את ערכיו, את חייו ואת חירותו, לבין תרבות המשעבדת את היחיד לטובת פרשנותם הקנאית של כוהני הדת; כוהנים המתיימרים להיות נביאיו של האל עלי אדמות, נביאי מולך מודרנים שמסוגלים להקריב על מזבח קנאותם ושנאתם את הקרובים שבמאמיניהם, ובלבד שבמותם ייהרגו כמה שיותר חפים מפשע שאינם מאמיניהם.

אברהם בורג: המזרח התיכון הוא ארץ תרבויות העולם המערבי – היהדות, הנצרות והאסלאם.

אברהם בורג: מיטב הדמים נשפכו כאן, או בדרך לכאן, בשמן של קנאויות דתיות.

אברהם בורג: כל דת וכל מאמין היו מוכנים בשלב מסוים ללכת עד הסוף בשם הקנאות הדתית, בשם שליחות האל.

אברהם בורג: ליהדות ולנצרות הסתבר כבר מזמן, שללכת עד הסוף זה מתכון מסוכן של משחק עם המוות, משחק עם הסוף.

אברהם בורג: אסור לנו בשום פנים ואופן להכליל.

אברהם בורג: לא כל מוסלמי הוא קנאי שונא אדם, לא כל עובד אללה הוא אויב האנושיות המערבית.

אברהם בורג: נהפוך הוא, רבים רבים מקרב המוסלמים מחפשים את הקשר ואת הגשר בין עולם אמונתם הדתית לבין המודרניות והקיום המשותף עם בני הדתות והלאומים האחרים.

אברהם בורג: אלא שאסור לנו להתעלם מהנוכחות האלימה של אסלאם קנאי, המאיים לטלטל את העולם כולו, להחזיר אותנו אל ימי החושך שהיו.

אברהם בורג: לכן כל אומה, כל אחד חייב לבחור למי הוא שייך, לקואליציית האור או לקואליציית החושך, לקנאים או לדמוקרטים, למתאבדים או לחיים.

אברהם בורג: בימים אלה מתגבשת הקואליציה העולמית; זו שתפעל בכל מקום, בכל זמן, עד לניצחון הדמוקרטיה המערבית על התיאוקרטיה הקנאית.

אברהם בורג: כל מדינה וכל עם בעולם צריכים לשאול את עצמם מה חלקם בקואליציה הזאת.

אברהם בורג: המדיניות העצמאית של ישראל צריכה להיות אחראית ומתואמת עם המדיניות של הקואליציה העולמית.

אברהם בורג: חובה על הרשות הפלסטינית להחליט למי היא שייכת, ללוחמים בטרור או לתומכים בו, לנו או לצרינו.

אברהם בורג: ואם לנו, לא נסתפק בהצהרה ריקה מתוכן.

אברהם בורג: אנחנו תובעים מעבר מיידי לרדיפת כל קנאי דת, כל מתאבד, כל מי שמאיים על שלומם של חפים מפשע ועל שלומו של העולם.

אברהם בורג: כל מי שרוקד על הגגות, כל מי שחילק סוכריות הוא שותף למפגעים, אויב העולם החופשי.

אברהם בורג: יאסר ערפאת, אל תטיל צנזורה על הצלמים; תכריז מלחמה על הרוקדים.

אברהם בורג: כי בלי מעשים של ממש נגד הטרור, אין לרשות מקום על ספסלי הקואליציה הדמוקרטית.

אברהם בורג: כך יהיה מראה פניה של המלחמה: כל העולם זירה, כי בכל חברה יש שורשים של סכנה.

אברהם בורג: יוקם צבא עולמי למלחמה עולמית.

אברהם בורג: בצבא הזה חובה שיהיו אזרחי העולם בני כל הדתות כולן.

אברהם בורג: מאחוריו של הצבא העולמי תתייצב הקואליציה העולמית.

אברהם בורג: זאת חייבת להיות קואליציה עם מדינות ערב, כי קואליציה בלי לוחמי חופש ודמוקרטיה מוסלמים תהיה קואליציה נכה.

אברהם בורג: כל מדינה וכל משטר שנותנים חסות לטרור העולמי, יופלו בלי רחמים.

אברהם בורג: חסידי אומות העולם של ימינו יהיו אלה במדינות האסלאם או בקהילות הקנאות, שידווחו, שיודיעו, שיעקבו, שימחו וייאבקו כנגד כל אלה.

אברהם בורג: ושלוש מטרות לה, למלחמה הזו: חיסול הטרור ונביאיו, עשיית שלום עולמי וחיזוק הדמוקרטיה העולמית במוקדי חולשתה של היום.

אברהם בורג: מכאן, מירושלים, עיר שלוש הדתות, עיר שיודעת עצב ושכול, עיר שרוצה שלום, נשלח ברכת שנה טובה לעולם ולארצות-הברית האבלה; ונחתום בתפילה לכל מאמיני אמונת הייחוד: "אבינו מלכנו, זכור רחמיך וכבוש כעסך וכלה דבר וחרב ורעב ומשחית ופגע רע וכל תקלה וכל קטטה וכל מיני פורענויות וכל גזירה רעה וכל שנאת חינם מעלינו ומעל כל בני בריתך; וחתום לחיים טובים כל בני בריתך".

אברהם בורג: יהי זכרם ברוך.

אברהם בורג: אדוני ראש הממשלה, בבקשה.

אריאל שרון: כבוד נשיא המדינה, אדוני היושב-ראש, שגריר ארצות-הברית והגברת קרצר, חברי הסגל הדיפלומטי, חברי חברי הכנסת, האימפריה של הטרור פגעה בשבוע שעבר בלבה של ידידתנו האמיצה, הדמוקרטיה הגדולה מכולן, ארצות-הברית של אמריקה.

אריאל שרון: התכנסנו כאן היום בירושלים בירת ישראל, בירתה של הדמוקרטיה היחידה במזרח התיכון, כדי להרכין ראש בצער ובאבל כבד על מותם של האזרחים החפים מפשע בניו-יורק, ליד פיטסבורג ובוושינגטון; הנוסעים התמימים, שחייהם קופדו על לא עוול בכפם בידי פושעי טרור מהסוג הגרוע ביותר שידע העולם מאז מלחמת העולם השנייה ואולי מעודו.

אריאל שרון: ממשלת ישראל הכריזה על יום אבל לאות הזדהות עם העם האמריקני.

אריאל שרון: דגלי המדינה הורדו לחצי התורן בכל המוסדות הממלכתיים לאות אבל על הטרגדיה הנוראה שפקדה את ארצות-הברית.

אריאל שרון: היד ששלחה את החוטפים והמתאבדים במטוסי הנוסעים, כדי להופכם לפצצות חיות מוטסות, כיוונה לפגוע בלב הפועם של הכלכלה האמריקנית, במגדלי מרכז הסחר העולמי בניו-יורק ובמשרד ההגנה האמריקני בבירה בוושינגטון, כדי לנסות ולערער את הדמורקרטיה הגדולה, שהיא היסוד והבסיס לביטחון ולשלום הגלובלי.

אריאל שרון: יותר מכל מדינה אחרת בתולדות העולם, הטבח באזרחים החפים מפשע מיועד לגרום לדמורליזציה ולאובדן הביטחון של החברה האמריקנית, במדינה שהיא דוגמה לשלטון החוק והסדר.

אריאל שרון: התנהגותם של אזרחי ארצות-הברית בשעת משבר זו, היחלצותם של צוותי ההצלה והמתנדבים לסיוע בהצלת הפצועים, מנהיגותם של הנשיא ג'ורג' בוש, סגנו דיק צ'ייני, שר ההגנה ראמספלד, שר החוץ קולין פאואל ועוזריהם, רוחו האמיצה של ראש עיריית ניו-יורק ג'וליאני, כל אלה מוכיחים שארצות-הברית תנצח שוב במלחמה שנכפתה עליה על-ידי דיקטטורת הטרור.

אריאל שרון: נושא הטרור, לצערי, אינו חדש לנו.

אריאל שרון: מדינת ישראל נלחמת בטרור הערבי, בטרור הפלסטיני, בטרור המוסלמי, הפונדמנטליסטי כבר למעלה מ-120 שנה.

אריאל שרון: אלפי יהודים נרצחו בפיגועי טרור.

אריאל שרון: אלפי אלמנות ורבבות יתומים הותיר אחריו הטרור הערבי.

אריאל שרון: כאב השכול של העם האמריקני מוכר לנו טוב מדי.

עבד-אלמאלכ דהאמשה: ב-21 בחודש – – –

אברהם בורג: חבר הכנסת דהאמשה, אני מבקש.

ראובן ריבלין: ערבים שחטו ערבים שמה.

אברהם בורג: תודה רבה.

אברהם בורג: אדוני ראש הממשלה, תמשיך.

אריאל שרון: המלחמה בטרור חייבת להיות מלחמה בין-לאומית, מלחמה של קואליציית העולם החופשי נגד כוחות הטרור – –

נסים דהן: – – –

אברהם בורג: השר דהן, לא להפריע לראש הממשלה.

אברהם בורג: השר דהן, לא להפריע לראש הממשלה.

אברהם בורג: תודה.

אריאל שרון: – – ונגד כל מי שחושב שיוכל לאיים על החירות ועל הערכים שלנו.

אריאל שרון: זו מלחמה בין הטוב לרע, בין האנושיים לבין צמאי הדם.

אריאל שרון: דרכו של הרשע תינגף, דרכו של שוחר הרע לא תצלח.

אריאל שרון: דרכם של הצודקים, האנושיים, החופשיים, היא הדרך שתנצח.

אריאל שרון: אנחנו יודעים זאת.

אריאל שרון: אנחנו עומדים במערכה הזאת שנים רבות.

אריאל שרון: אנחנו לא הופתענו מרשעות הטרור הערבי הפלסטיני, האסלאמי, הרדיקלי.

אריאל שרון: ערפאת בחר באסטרטגיית טרור והקים קואליציית טרור.

אריאל שרון: פעולות הטרור נגד אזרחי ישראל אינן שונות מהטרור של בן-לאדן נגד אזרחי ארצות-הברית.

אריאל שרון: טרור זה טרור ורצח זה רצח, ויש גם לזכור – – –

מוחמד ברכה: רצח זה רצח.

מוחמד ברכה: רצח של פלסטינים זה רצח.

אריאל שרון: מי שנתן את הלגיטימציה לפני עשרות שנים לחטיפת מטוסים היה ערפאת.

אריאל שרון: ומי שהחלו בשליחת מתאבדים היו ארגוני טרור פלסטיניים.

אריאל שרון: כל התנועות הקיצוניות קיבלו לגיטימציה מחוזקת מערפאת, מאז רצח הספורטאים במינכן, רצח ילדי אביבים ורצח הילדים במעלות.

אריאל שרון: אין טרור טוב וטרור רע; זו אותה זוועה, אותה רשעות, אותו חוסר אנושיות.

אריאל שרון: אין מחילה לטרור, אין פשרה עם הטרור.

אריאל שרון: אין טרוריסטים שהם בחורים טובים וטרוריסטים אחרים שהם בחורים רעים.

אריאל שרון: כולם רעים.

אריאל שרון: מדינות ערביות תובעות, כדי שתתמוכנה בקואליציה, מחיר מדיני-ביטחוני מישראל.

אריאל שרון: וזאת אסור לקבל.

אריאל שרון: המלחמה בטרור היא גם מלחמה בהסתה; ההסתה הנוראה היומיומית בכלי התקשורת הרשמיים, ולצערי גם במסגדים.

אריאל שרון: ההסתה היא זו שמביאה לפיגועים, היא זו ששולחת מתאבדים, היא זו שמפעילה את האצבע הלוחצת על הדק ההפעלה.

אריאל שרון: במלחמה הזאת כל מדינה שתומכת בטרור אשמה, כל גוף שמעודד טרור אשם.

אריאל שרון: כל מי שמסית אחת דינו.

אריאל שרון: חייבים להבחין בין העולם הנאור המקדש את החיים לבין קולות החושך המקדשים את המוות.

אריאל שרון: אדוני היושב-ראש, חברי הכנסת, כולנו מחויבים לשלום.

אריאל שרון: כולנו רוצים להגיע להסדר מדיני, אבל אסור לנו – אני מדגיש, אסור לנו – לאפשר להעביר קו מבדיל בין טרור נגדנו לטרור נגד אחרים, ויהיה נורא כפי שהיה.

אריאל שרון: והטרור בארצות-הברית היה נורא מאין כמותו.

אריאל שרון: אני מברך את הנשיא ג'ורג' בוש על החלטתו להקים קואליציה נגד טרור.

אריאל שרון: הקואליציה הזאת חייבת להיאבק נגד כל ארגוני הטרור, לרבות אלה של ערפאת, המשמר הנשיאותי וכוח-17, חלק מארגוני הביטחון של ערפאת המשתתפים בטרור, ה"תנזים" ו"פתח", הגורמים לחלק גדול מאבדותינו, כמו גם שותפיהם לקואליציית הטרור – "הג'יהאד האסלאמי", ה"חמאס", ה"חיזבאללה" ו"החזית העממית".

אריאל שרון: אם נוזמן לקואליציה – נצטרף.

אריאל שרון: ובינתיים הודה לנו נשיא ארצות-הברית בחום רב על העזרה שכבר הגשנו.

אריאל שרון: אני אומר, אם נוזמן – נצטרף, כי אנחנו ממילא נלחמים בטרור.

אריאל שרון: תמכתי במפגש פרס-ערפאת, כדי לעסוק בהקלות לאוכלוסייה שאינה מעורבת בטרור וכדי לסייע בהגעה להפסקת אש.

אריאל שרון: אך לדעתי מפגש עם ערפאת עכשיו, כשהוא מפעיל את הטרור במלוא עוצמתו ואינו נוקט שום צעדי מניעה, ולאור המגמות המסתמנות על-ידי דרג מדיני בכיר, ייתן לגיטימציה לערפאת כ"בחור הטוב", ה-GOOD GUY.

אריאל שרון: ואולי גם יהיה שותף בקואליציה, כמו שייתכן אולי שגם סוריה תהיה שותפה בקואליציה.

אריאל שרון: זה דבר מסוכן מאוד, וזה ייתן אפשרות לערפאת להמשיך בטרור בלי שנוכל לפעול נגדו.

אריאל שרון: לאור המחויבות שארצות-הברית – – –

מוחמד ברכה: – – –

צבי הנדל: בסוף גם אתה תהיה בקואליציה.

אברהם בורג: אני מבקש.

אברהם בורג: חבר הכנסת ברכה, תודה.

אברהם בורג: נשמעה קריאת הביניים.

אברהם בורג: בבקשה, אדוני ראש הממשלה.

אחמד טיבי: שרון לא יהיה בקואליציה.

טלב אלסאנע: זה מצער – – –

אברהם בורג: תודה, תודה.

אברהם בורג: אנחנו נמשיך בדיון.

אברהם בורג: בבקשה, אדוני ראש הממשלה.

אברהם הירשזון: – – –

אברהם בורג: חבר הכנסת הירשזון, אתה לא עוזר.

אברהם בורג: חבר הכנסת הירשזון, אתה לא עוזר.

אברהם בורג: בואו נמשיך.

אריאל שרון: לאור המחויבות – –

אחמד טיבי: הוא לא עושה את זה מכובד.

אחמד טיבי: הוא לא עושה את זה מכובד.

אברהם הירשזון: אתה עושה את זה מכובד.

אברהם בורג: חבר הכנסת טיבי, סליחה.

אחמד טיבי: אתה נהנית כל רגע בשבוע האחרון.

אחמד טיבי: כל רגע.

אריאל שרון: – – שארצות-הברית לקחה על עצמה, לעקור את כל רשתות ארגוני הטרור, ומתוך רצון למנוע את שפיכות הדמים באזורנו, אני פונה מכאן ליושב-ראש הרשות הפלסטינית, לערפאת, וקורא לו להפסיק לאלתר את פעולות הטרור.

אריאל שרון: אם יכריז ערפאת על הפסקת אש, אני אכריז על הפסקת הפעולות היזומות של צה"ל.

אריאל שרון: אני כמובן אביא את זה לקבינט, אבל ברור לי שהקבינט יאשר זאת.

אריאל שרון: ואני מודיע בזאת, שהיה וישרור שקט מוחלט במשך 48 שעות רצופות, ייפגש שר החוץ עם ערפאת, על מנת לקדם את תהליך הפסקת האש, להביא לשבעת ימי השקט שהם תנאי הכרחי לתחילת תוכנית מיצ'ל ולהקלה על האוכלוסייה הפלסטינית בשטחים.

אריאל שרון: אדוני היושב-ראש, כנסת נכבדה, אני עומד כאן, ראש ממשלת ישראל, מדינת חופשית ודמוקרטית, ובשם כל האנשים ההגונים והחופשיים בעולם אני עומד כאן ויוצא נגד כוחות הרשע שהביאו לעליית גל הטרור המאיים על יסודות חברת האדם האנושית; נגד כל אלו המתייחסים אל אזרחים חפים מפשע, נשים וילדים, תינוקות בזרועות אמם, כמטרות לגיטימיות – –

אחמד טיבי: זה מה שאתה עושה.

אחמד טיבי: זה מה שאתה עושה.

אריאל שרון: – – ונגד המדינות והארגונים – –

אחמד טיבי: זה מה שאתה עושה, רוצח ילדים.

אברהם בורג: חבר הכנסת טיבי.

אברהם בורג: חבר הכנסת טיבי, אני קורא אותך לסדר פעם ראשונה.

אברהם בורג: תודה.

שאול יהלום: – – –

אברהם בורג: חבר הכנסת יהלום, אתה לא תורם לאיכות הדיון.

אברהם הירשזון: אבל אי-אפשר לתת להם להשתלט על הכנסת.

אריאל שרון: – – שבכוונה תחילה מממנים, תומכים ומעודדים את המחבלים צמאי הדם.

אריאל שרון: אני רוצה להגיד לכל אלה היום, ואני מקווה: זמנכם עבר.

אריאל שרון: אני רוצה לשלוח את תנחומי והשתתפותי לעם האמריקני, לנשיא ג'ורג' בוש ולכל אזרחי ארצות-הברית; בשעה קשה זו לבנו עמכם.

אריאל שרון: מי ייתן והשנה הבאה עלינו לטובה תביא לעולם ביטחון ושלום.

אריאל שרון: מי ייתן.

אברהם בורג: תודה רבה, אדוני ראש הממשלה.

אברהם בורג: יושב-ראש האופוזיציה, חבר הכנסת יוסי שריד, בבקשה.

יוסי שריד: כבוד נשיא מדינת ישראל, היושב-ראש, ראש הממשלה, שר החוץ, שגריר ארצות-הברית, ידיד ישראל וידיד אישי, דן קרצר, הגברת קרצר, חברותי וחברי חברי הכנסת, כנסת ישראל אבלה ומתאבלת יחד עם העם האמריקני ועמי העולם על הקורבנות של מתקפת הטרור בניו-יורק ובוושינגטון, מתקפה שלא היתה כמוה על העולם החופשי.

יוסי שריד: טרור, מאז ומעולם, היה ונשאר הגילוי הכי נפסד בתולדות המין האנושי; אפשר לומר במקרה הזה בתולדות המין הלא-אנושי.

יוסי שריד: הוא תמיד פסול ואף פעם אין לו הצדקה.

יוסי שריד: גם תנועות לשחרור לאומי חייבות להיזהר זהירות מופלגת לבל ידבק בהן כתם הטרור והן יאבדו את עולמן.

יוסי שריד: אנחנו כולנו, חברי הכנסת, חיילים במערכה נגד הטרור העולמי, ושום בן תרבות לא רשאי להכריז על סרבנותו לשרת במערכה הכבדה הזאת.

יוסי שריד: אדוני היושב-ראש, ההזדהות העמוקה שלנו עם אזרחי ארצות-הברית היא לא הזדהות רגילה.

יוסי שריד: היא נובעת לא רק משורש מדיני או מאינטרס.

יוסי שריד: אמריקה מבחינתנו היא לא עוד מדינה, וניו-יורק בשבילנו היא לא עוד עיר.

יוסי שריד: אולי משהו אישי – היתה לי, כמו לרבים אחרים, הזכות לגור בעיר הזאת שנתיים כסטודנט באוניברסיטה, שנתיים מרתקות ומרגשות.

יוסי שריד: יש לי חוב אישי גדול לניו-יורק.

יוסי שריד: למדתי בה הרבה ולמדתי ממנה.

יוסי שריד: ניו-יורק עצמה היא אוניברסיטה.

יוסי שריד: תודה לך, ניו-יורק, על הפתיחות שלך, על תרבותך רבת הפנים, על הסובלנות והפתיחות שלך.

יוסי שריד: נעמת לנו מאוד.

יוסי שריד: ועל כל אלה, קמו עלייך להכותך.

יוסי שריד: למדתי שם, בעיר הגדולה, בזמן מלחמת וייטנם, כאשר החברים שלי באוניברסיטה ניהלו את מלחמתם נגד המלחמה.

יוסי שריד: לפעמים אני תוהה איך היתה מתגבשת השקפת עולמי אלמלא הייתי דווקא אז, ודווקא בניו-יורק, בשנים המעצבות והמכריעות ההן, השנים האחרונות למלחמת וייטנם והשנים הראשונות לכיבוש הישראלי בשטחים.

יוסי שריד: ההריסות של מגדלי התאומים קברו בשבוע שעבר גם כמה מהחלומות שהיו לנו אז, כאנשים צעירים, לתיקון העולם.

יוסי שריד: חברי הכנסת, האויב מספר אחת של המין האנושי הוא הקנאי הדתי.

יוסי שריד: אני מדבר על קנאות דתית ולא על אמונה דתית.

יוסי שריד: מאמין הוא לאו דווקא קנאי, וקנאי הוא לא מאמין.

יוסי שריד: קנאי הוא מי שמקדש את כל האמצעים כדי להשליט את אמונתו שלו, כי רק היא אמונה וכל השאר כפירה, וכל השאר כופרים.

יוסי שריד: קנאי הוא מי שאלוהיו רק הוא האלוהים, ומי שנביאיו רק הם הנביאים.

יוסי שריד: אנחנו אומרים: איש באמונתו יחיה, והקנאים אומרים: איש באמונתו ימות.

יוסי שריד: וכאשר אל הקנאות הדתית עוד מיתוספת לאומנות קיצונית – העולם מתפוצץ.

יוסי שריד: אל תוך הקנאות הדתית נכנסה בשנים האחרונות התופעה המפלצתית של מחבלים מתאבדים, שיש מי שרואה בהם שהידים, ואנחנו רואים בהם רוצחים נקלים.

יוסי שריד: התופעה של המחבל המתאבד היא ההפרה הכי בוטה של האמנה האנושית המבוססת על הרצון הכללי לחיות, לחיות ולא למות.

יוסי שריד: אפילו הזכות הבסיסית להגנה עצמית נשללת מאתנו כאשר מולנו מתייצב אדם שהוא לא אדם, אדם שהוא פצצה, שמצוות החיים לא חלה עליו.

יוסי שריד: אם יש איש דת כלשהו שמעודד את התופעה הזאת, הוא לא שייך לשום דת שאנחנו מכירים, הוא כן שייך לדת הרצח של כת השטן.

יוסי שריד: אנחנו כולנו חיילים במערכה נגד כל מי שהפכו את המוות לדת ואת הדת למוות.

יוסי שריד: אדוני היושב-ראש, מה שקרה בניו-יורק בשבוע שעבר יאלץ כל אדם בעולם, כל ארגון, כל מדינה, להחליט איפה הם מתייצבים, בצד המואר של כדור הארץ או בצד האפל שלו.

יוסי שריד: אף אחד לא יצליח לחמוק מן ההכרעה הזאת, וגם יאסר ערפאת לא יצליח.

יוסי שריד: גם ערפאת יצטרך להחליט עם מי הוא מצטלם ומתנשק, עם סדאם חוסיין כמו לפני עשר שנים, או מתחבר לקואליציה העולמית נגד אויבי האנושות.

יוסי שריד: עם זאת, טועה מי שחושב, שתחת ההלם העולמי הוא יצליח להפוך את ערפאת לבן-לאדן.

יוסי שריד: אין זה מקרה, שהאמריקנים, דווקא הם, ימים ספורים לאחר האסון שלהם ממריצים את הישראלים והפלסטינים לחדש את ההידברות ביניהם.

יוסי שריד: טועה גם מי שמאמין, שמבעד לעשן ולאבק של מגדלי התאומים שקרסו, תיעלם הבעיה הפלסטינית, ייעלם הסכסוך הישראלי-הפלסטיני והיה כלא היה.

יוסי שריד: היא כאן, הבעיה הפלסטינית, היא לא נעלמת, והיא מחכה לפתרונה.

יוסי שריד: אפשר לבטל פגישה חשובה, אבל אי-אפשר להוריד מסדר-היום את הנושאים הבוערים.

יוסי שריד: יהיה זה גם מזיק לישראל אם ייווצר הרושם, כי בשם אסון אמריקני מעוניין כאן מישהו להנציח את השליטה, את הכיבוש על עם אחר.

יוסי שריד: אדוני וידידי השגריר, מסור נא לבני עמך את רגשי ההזדהות העמוקים שלנו, ממשלה ואופוזיציה כאחת, ישראלים בעלי השקפות עולם שונות.

יוסי שריד: אתם שם באמריקה מרבים לדבר על דרך החיים שלכם ועל החלום האמריקני.

יוסי שריד: לנו דרך חיים משלנו, ולנו החלום הישראלי.

יוסי שריד: לפעמים יש דמיון ולפעמים יש שוני.

יוסי שריד: בכל מקרה, בימים הנוראים שלכם ושלנו, לא היינו רוצים לראות מדינה אחרת, זולת ארצות-הברית, שמנהיגה את הקהילה הבין-לאומית במלחמתה נגד ימי הביניים שחוזרים.

יוסי שריד: הרבה סיפורים אישיים אנושיים, מושכי לב ושוברי לב, התפרסמו בימים האחרונים בעקבות הקריסה הגדולה.

יוסי שריד: אני לא יודע למה בדיוק, אבל את לבי משך במיוחד סיפורו של השוטר ג'י מקלוגלין – אני מקווה שאני מבטא את שמו נכון – שלילה ארוך של אימה וייאוש עבר עליו מתחת להריסות.

יוסי שריד: כאשר חולץ אמר למושיעיו בדרך לבית-החולים: הייתי חייב לצאת – אמר השוטר הטוב הזה – יש לי ארבעה ילדים קטנים שמחכים לי בבית.

יוסי שריד: מסור שלום, אדוני השגריר, לשוטר מקלוגלין ואיחולי החלמה.

יוסי שריד: לא רק הוא, כולנו כמוהו חייבים לצאת מן ההריסות, חייבים להינצל, נוצרים, מוסלמים ויהודים, כי לכולנו ילדים ונכדים קטנים שמחכים לנו בבית, ובעיקר הם, הילדים והנכדים, חייבים להינצל.

יוסי שריד: העולם עומד עכשיו בפני מסע ארוך אל תוך הלילה.

יוסי שריד: לקראת המסע הזה, קח אתך, כבוד השגריר, מכאן, מכנסת ישראל, אל ארצך ואל מולדתך ואל בית אביך את מילות העידוד והנחמה מתוך ספר תהילים: גם כי אלך בגיא צלמוות לא אירא רע, כי אתה עמדי.

יוסי שריד: אנחנו הולכים בגיא צלמוות, אנחנו לא יראים, כי בסוף המסע הארוך אל תוך הלילה הבוקר יעלה, והוא יהיה בוקר חדש.

אברהם בורג: תודה רבה.

אברהם בורג: מזכיר הכנסת א' האן: בבקשה לקום.

אברהם בורג: כבוד הנשיא! (הכנסת מכבדת בקימה את צאת נשיא המדינה מאולם המליאה.

אברהם בורג: ) מזכיר הכנסת א' האן: בבקשה לשבת.

אברהם בורג: חברי הכנסת, ועדת הכנסת קבעה הודעות סיעות לפי שיעורי זמן.

אברהם בורג: ראשונת הדוברים, חברת הכנסת קולט אביטל, בבקשה.

קולט אביטל: כבוד היושב-ראש, אדוני שגריר ארצות-הברית בישראל, חברי הסגל הדיפלומטי בישראל, חברי חברי הכנסת, יש רגעים שבהם המלים אובדות, יש רגעים שבהם המלים מאבדות את כוחן, והן ריקות וחלולות אל מול המציאות.

קולט אביטל: כבר חלפו כמה ימים מאז המתקפה הנפשעת על ניו-יורק ועל וושינגטון, מאז פיגוע הטרור הגדול ביותר בהיסטוריה, ואנחנו מהופנטים, נחרדים, מתבוננים שוב ושוב באותן תמונות, מתבוננים שוב במחזות האפוקליפטיים, מתקשים להבין וממאנים להאמין.

קולט אביטל: שוב ושוב קורסים אל מול עינינו המגדלים ועולה האש, ומבעד לענן העשן והאבק מזדקר לו שלד עקום ומעוות, ואנחנו רואים ערמות של פלדה וזכוכית ותלי אבנים.

קולט אביטל: ואנחנו חושבים על התהום שנפערה ועל אנשים, רבבות האנשים הקבורים מרוסקי איברים מתחת לקורות הפלדה; חושך וצלמוות עוטפים אותם.

קולט אביטל: ומה שנותר ממגדלי התאומים, מתחושת העוצמה שאפיינה את ניו-יורק, הם האנשים, רבבות אנשים כואבים, נושאי תמונות, וים של דמעות ללא תשובה.

קולט אביטל: אל מול כאבם, הכול מתגמד ואין מלים.

קולט אביטל: ואנחנו אבלים ומרכינים ראש.

קולט אביטל: חברי חברי הכנסת, ב-27 באוקטובר 1994, בעת ביקור הנשיא קלינטון בישראל, נשא ראש ממשלת ישראל יצחק רבין, זיכרונו לברכה, נאום בכנסת, והוא אמר אז, בין היתר: יש אויבים לשלום.

קולט אביטל: הם מפעילים טרור וזורעים הרס ומוות.

קולט אביטל: הם רוצחים, הם חוטפים.

קולט אביטל: הם יורים ללא הבחנה.

קולט אביטל: אנו עומדים מול טרור אסלאמי קיצוני.

קולט אביטל: הוא מאיים גם על שלום מדינתך, אדוני הנשיא, וגם על שלום העולם.

קולט אביטל: אירן מובילה את הטרור הזה, וארצך טוב תעשה אם תעמוד בראש המאבק נגד כל מי שאינו רוצה בשלום, כי הטרור אינו יודע גבולות והוא עלול לחצות ימים ואוקיינוסים כדי לזרוע מוות.

קולט אביטל: כך אמר ראש ממשלת ישראל יצחק רבין ב-1994, אך בדמיונו לא יכול היה לשער את גודל הזוועה שתנחת על מנהיגת העולם החופשי.

קולט אביטל: יצחק רבין ידע, כשם שאנחנו יודעים, כי הטרור הוא אותו טרור בכל מקום שבו הוא מכה, גם אם ממדיו שונים.

קולט אביטל: אך הוא ידע, כשם שאנחנו יודעים היום, כי המאבק בו לובש צורות שונות – מאבק צבאי, חסר פשרות, אך גם דרך דיפלומטית ודרך של הידברות.

קולט אביטל: כן, אדוני ראש הממשלה, גם דרך של הידברות.

קולט אביטל: חברי חברי הכנסת, התכנסנו כאן היום כדי להביע את עומק הזעזוע והכאב ואת אהבתנו – כן, את אהבתנו לעם האמריקני.

קולט אביטל: קשה להסביר את פשר הקשר האמיץ בין המעצמה הגדולה לבין המדינה הקטנה.

קולט אביטל: מה קושר בינינו כבר שני דורות בעבותות של ידידות כה עזה?

קולט אביטל: מדוע מתרחב תמיד הלב בפגישותינו עם מנהיגים ועם אזרחים של העם האמריקני?

קולט אביטל: איך קרה שאנחנו בוטחים בהם כל כך?

קולט אביטל: כן, נכון, התשובה היא ערכים משותפים, והיא כוללת את הכול.

קולט אביטל: נכון, יש גם אינטרסים משותפים, אך מעבר לכל אלה ישנה קרבה אמיתית של עם שלנדיבות לבו אין אח ורע – עם שמתייצב תמיד לצדנו בשעות של גאווה וניצחון, בשעות של צער ואסון: לבנים ושחורים, גברים ונשים, יהודים, קתולים, פרוטסטנטים ובפטיסטים מבינים ותומכים.

קולט אביטל: אנחנו זוכרים היום את האזרחים שנהרו לנציגויות ישראל ערב מלחמת ששת הימים ותרמו כל מה שהיה ברשותם – כסף, תרופות, תכשיטים.

קולט אביטל: לא נשכח את הטלפונים של אזרחים אמריקנים שהציעו לתת מחסה לילדינו בזמן מלחמת המפרץ, ולא נשכח איך אמריקה עצרה את נשימתה כאשר נרצח יצחק רבין, את עשרות אלפי האזרחים שעמדו דוממים מול הקונסוליה בניו-יורק בלילות של כפור ובכו אתנו, ואת מאות אלפי המכתבים, השירים והציורים.

קולט אביטל: וכפי שלבם היה אז אתנו, היום לבנו יוצא אליהם, ובפרפראזה לדברי הנשיא קנדי – היום כולנו חשים כניו-יורקים.

קולט אביטל: וברגעים אלה, כאשר המלים אובדות, כאשר הכול כבר נאמר – אנחנו זוכרים את שירו של וולט וויטמן: "שמעתי את אמריקה שרה".

קולט אביטל: כן, וויטמן שמע את שירתו של המכונאי ואת שירתו של הנגר ואת שירתם של הסתת והטייח והסנדלר ואת קולותיהן של האם ושל העובדת הצעירה, וכדברי וויטמן: כולם שרו על מה ששייך להם ורק להם ולא למישהו אחר; כולם שרו על ארצם.

קולט אביטל: היום נדם קולם של הנגר והטייח, של הסנדלר ושל האם הצעירה, אך באנרגיות האדירות המאפיינות את אמריקה, הם ישובו והם ישירו ויבנו שוב.

קולט אביטל: הם יבנו שוב את מגדלי התאומים, הם ימשיכו לבנות חברה צודקת וסולידרית, כי זהו סוד כוחה האדיר של אמריקה.

קולט אביטל: ואנחנו, אדוני השגריר, תמיד נתייצב לצדם.

אברהם בורג: תודה רבה, חברת הכנסת אביטל.

אברהם בורג: חבר הכנסת ישראל כץ, בבקשה.

ישראל כץ: אדוני היושב-ראש, כנסת נכבדה, אנחנו מתכנסים כאן היום לישיבת הזדהות של כנסת ישראל עם אבלו של העם האמריקני בעקבות מתקפת הטרור האסלאמי הרצחני על אנשים חפים מפשע בלב ארצות-הברית.

ישראל כץ: אנחנו במדינת ישראל מכירים היטב, לצערנו, סוג כזה של טרור – טרור אסלאמי של מתאבדים שכל מטרתם לפגוע באזרחים, נשים וילדים, זקנים וצעירים.

ישראל כץ: אנחנו מכירים את שורשיו, את מפעיליו, את פגיעתו.

ישראל כץ: אנחנו, אדוני היושב-ראש, עומדים בחזית המאבק מול הטרור האסלאמי הקיצוני ומול אלה שמשתמשים בו לצורך השגת מטרות אידיאולוגיות פוליטיות כבר שנים רבות.

ישראל כץ: פיגועי המתאבדים של האסלאם הקיצוני בארצות-הברית של אמריקה ובישראל מראים את הפער הקטן והבלתי-נסבל שקיים בין המסיתים לבין המבצעים, בין המחנכים ילדים ומבוגרים להיות שהידים בעזה, בשכם, בטול-כרם, בדרום-לבנון ובאסלאמבאד, לבין ביצוע מעשי ההתאבדות בפועל.

ישראל כץ: מי שנותן חסות ל"חמאס" ול"ג'יהאד האסלאמי" ומשתמש בהם לצורך ביצוע פיגועי התאבדות כנגד ישראל, הוא תאומו של בן-לאדן, ששולח את המתאבדים לפוצץ עצמם בלב ניו-יורק וושינגטון.

ישראל כץ: מי שלא מוציא מחוץ לחוק את התנועה האסלאמית בישראל ונותן לה להמשיך לחנך לשנאה ולהסית, הוא אחראי לטרור האסלאמי של יום המחר – –

עבד-אלמאלכ דהאמשה: כנראה אין גבול – – –

ישראל כץ: – – מי שהלך לפוצץ אוטובוסים מלאים – חבר הכנסת דהאמשה – בנוסעים בחיפה ובטבריה – –

עבד-אלמאלכ דהאמשה: – – –

ישראל כץ: – – מי שרצח זוג צעירים ביער מגידו רק בשל היותם יהודים והודיע על כך שהוא עשה את זה בגלל היותם יהודים, מי שפוצץ עצמו בפיגוע התאבדות בלב קבוצת אזרחים בנהרייה – ניזון מאותה אידיאולוגיה של מי שפוצץ את עצמו בניו-יורק ובוושינגטון.

ישראל כץ: מי שצעד – כמוך, חבר כנסת דהאמשה – בראש מסע הלוויה של מחבלי ה"חמאס" בדבוריה, כאשר ניסו לפוצץ את האוטובוסים בטבריה ובחיפה, וקרא להם שהידים – –

עבד-אלמאלכ דהאמשה: איבדת כל צלם אנוש – – –

ישראל כץ: – – מי שהכריז, כמוך, על נכונותו להיות שהיד במלחמה נגד היהודים, כמוך – –

עבד-אלמאלכ דהאמשה: אין גבול לגזענות ולהסתה – – –

ישראל כץ: – – וקרא למוסלמים ללכת בעקבותיו, הוא חלק מקונצרן הטרור העולמי של האסלאם הקיצוני – –

עבד-אלמאלכ דהאמשה: בושה וחרפה – – –

אברהם בורג: חבר הכנסת דהאמשה, מספיק.

ישראל כץ: – – גם אם הוא יושב כאן בכנסת וגם אם הוא מסווה את דבריו בדרך כזאת או אחרת.

ישראל כץ: אנחנו, מדינת ישראל, חייבים לתרום את חלקנו למלחמה בטרור באופן מעשי.

ישראל כץ: את מה שאנחנו לא נעשה, לא יעשה איש במקומנו – גם לא ארצות-הברית הגדולה.

ישראל כץ: ואני מברך על הכוונה ועל היוזמה שהכריז עליה נשיא ארצות-הברית, להקים מערכת, להקים קואליציה של מלחמה בטרור.

ישראל כץ: אבל צריך לזהות מה הם שורשי הטרור, מי הם יעדי הטרור ונגד מה צריך להילחם ללא פשרות.

ישראל כץ: אנחנו במדינת ישראל, בכנסת הזאת, אדוני היושב-ראש, גם יכולים לתרום את חלקנו, ללא הבדלי מפלגות, ללא הבדלים בין ימין לשמאל; קודם כול, להוציא את התנועה האסלאמית מחוץ לחוק.

ישראל כץ: אנחנו ראינו ביום שישי האחרון את העצרת של עשרות אלפי אנשים, וזה אחרי הפיגועים הנוראים, כשהם יודעים שהם תחת המיקרוסקופ של כל העולם והם חוששים מתגובה כזאת או אחרת.

ישראל כץ: מה היה לשיח' ראאד סאלח – המנהיג שלך, חבר כנסת דהאמשה – להודיע שם לנשיא ארצות-הברית – –

עבד-אלמאלכ דהאמשה: – – –

ישראל כץ: – – מה היה הפתרון שהוא הציע לו?

ישראל כץ: הוא אמר לו: בוא תתאסלם וייפתרו הבעיות שלך בעולם הזה ובעולם הבא – –

עבד-אלמאלכ דהאמשה: – – –

ישראל כץ: – – זה מה שהיה לו להגיד.

ישראל כץ: אדוני היושב-ראש, השיח' ראאד סאלח – – –

אחמד טיבי: הוא לא המנהיג שלו.

ישראל כץ: הוא המנהיג שלו – האידיאולוגי.

עבד-אלמאלכ דהאמשה: – – –

ישראל כץ: השיח' ראאד סאלח – יש עליו – – –

קריאות: – – –

אליעזר כהן: יש לנו שהידים בכנסת, מה אתה הולך רחוק – – –

זהבה גלאון: – – –

אברהם בורג: חברי הכנסת, בבקשה.

ישראל כץ: אדוני היושב-ראש, הרי לא ייתכן שאני אדבר נגד טרור ואותם חברי כנסת כל פעם יקפצו וימחו נגד הדבר הזה.

ישראל כץ: בואו תצטרפו פעם אחת לקריאה הזאת, פעם אחת לחזית הזאת.

ישראל כץ: לא צריך לתמוך בכל טרוריסט.

עבד-אלמאלכ דהאמשה: אתה קטן בשביל – – –

ישראל כץ: לא בכל טרוריסט.

אברהם בורג: חבר כנסת דהאמשה, מספיק.

אברהם בורג: תודה.

ישראל כץ: אותו שיח' ראאד סאלח, למרבה האבסורד יש כלפיו איסור כניסה לירדן – בצדק – מחשש שיסית לאידיאולוגיה שלו.

ישראל כץ: כאן במדינת ישראל הוא מסתובב חופשי, מקיים עצרות, עומד בראש תנועה, מגייס כספים, מוציא ביטאונים שבהם מכונים היהודים כאן בני קופים וחזירים, שבהם יש הסתה משולחת כל רסן.

ישראל כץ: הדבר השני שצריך לעשות בהמשך ישיר הוא למנוע ממי שתומך בטרור לכהן בכנסת הזאת.

ישראל כץ: גם כאן יש הצעות חוק, יש להן תמיכה בכנסת, אדוני היושב-ראש, ואני מבקש ממך לקדם את החקיקה הזאת ולא להניח לשיקולים פוליטיים של יושב-ראש ועדה כזה או אחר או לכמה מתפקדי הפריימריס להשפיע על שיקוליו בעיכוב חוקים כאלה ואחרים.

ישראל כץ: אני קורא למדינת ישראל, בגיבוי הכנסת – הקונגרס האמריקני תמך כמעט מקיר לקיר, נדמה לי למעט עשרה חברים, במתן אישור והסמכה לנשיא ארצות-הברית לצאת ולהיאבק בטרור.

ישראל כץ: איך אמר נשיא ארצות-הברית?

ישראל כץ: – זה לא טרור, זאת מלחמה.

ישראל כץ: זה מה שאנחנו אומרים.

ישראל כץ: אדוני היושב-ראש, אני מבקש לכנס את הכנסת לדיון המשך, לא רק של הזדהות, אלא להחלטה בכנסת כדי להסמיך את הממשלה לפתוח במאבק בכל החזיתות, נגד כל הארגונים האסלאמיים הקיצוניים – נגד ה"חמאס", נגד "הג'יהאד" ונגד כל מי שנותן להם חסות.

ישראל כץ: לסיום, אדוני היושב-ראש, להבדיל, אני לא חושב שיש מקום כרגע לפגישה בין שר החוץ לבין יאסר ערפאת.

ישראל כץ: כחקלאי, וגם ראש הממשלה הוא חקלאי, זה מזכיר לי לפעמים את המשיכה העזה של הטלה אל הכבשה.

ישראל כץ: אי-אפשר להפריד ביניהם, כל הזמן הוא מחפש סיבה להיפגש אתו.

ישראל כץ: שר החוץ צריך לעסוק היום רק בדבר אחד – להסביר את העמדה של ישראל, כמו שהיה צריך לנסוע ולעשות את זה בוועידת דרבן.

ישראל כץ: מספיק כבר להסביר כמה ערפאת יכול להיות בסדר, הוא בסדר.

ישראל כץ: מספיק להסביר את המניעים שלו.

ישראל כץ: הגיע הזמן ששר החוץ שלנו יסביר איך מגינים עלינו.

ישראל כץ: ילך לכל העולם, אדוני היושב-ראש, ויסביר מיהו ערפאת ומדוע צריך כל העולם לבודד אותו ולמנוע ממנו להמשיך לרצוח, גם בעצם הימים האלה כאן בתוך מדינת ישראל.

ישראל כץ: אם נעשה את הדברים האלה, אדוני היושב-ראש, אנחנו נתרום את חלקנו באמת למלחמה בטרור.

ישראל כץ: תודה רבה.

אברהם בורג: אני מודה לאדוני.

אברהם בורג: חבר הכנסת אמנון רובינשטיין, בבקשה.

אליעזר כהן: כל מה ששר החוץ שלנו יודע לעשות זה ללמוד משר החוץ של אמריקה.

אליעזר כהן: זה מה שהוא צריך לעשות.

אמנון רובינשטיין: אדוני היושב-ראש, כנסת נכבדה, לא רק בניינים נופלים, לא רק גורדי שחקים מתמוטטים, לא רק קורות פלדה מותכות באש – גם מלים נופלות, גם ביטויים מתמוטטים.

אמנון רובינשטיין: אוצר מלים שלם אוכל באש.

אמנון רובינשטיין: מלים כמו – זעזוע, פלצות; מלים כמו – אין מלים; מלים כמו – פשע נתעב; מלים כמו – רוצחים חסרי רגש אנוש; הכול נעלם עם מה שאירע בארצות-הברית בשבוע שעבר.

אמנון רובינשטיין: מה נותר?

אמנון רובינשטיין: נותרו רק כמה מלים – מלים לעצמנו, מלים לחברינו המוסלמים, מלים לידידינו האמריקנים.

אמנון רובינשטיין: וברשות

אמנון רובינשטיין: כם, את המלים לידידינו האמריקנים, ברשות יושב-ראש הכנסת, אני אומר באנגלית.

אמנון רובינשטיין: מלים לעצמנו: רבותי חברי הכנסת, ישראל היא קורבן מתמיד של טרור, ואכן נחושה החלטתנו לא להיבהל, לא לוותר, לא להרים ידיים, כי באמת, ולא רק בשיר, אין לנו ארץ אחרת.

אמנון רובינשטיין: ומי שחושב שאפשר להכניע אותנו, טועה.

אמנון רובינשטיין: אך אם אנו רוצים בניצחון, חובה עלינו לעשות כל מאמץ, למצות כל סיכוי, להפוך כל אבן כדי למצות תהליך של שלום או שקט, לחלץ את עצמנו ממאבק האלימות; אני מסתפק גם בפחות משלום – בשקט, בשלווה, לאפשר לשני העמים שזו מולדתם המשותפת לחיות זה בצד זה בשגשוג, בדמוקרטיה, בשמירת זכויות אדם.

אמנון רובינשטיין: אנחנו חייבים לעשות זאת.

אמנון רובינשטיין: זאת היתה שגיאה של ראש הממשלה לבטל את הפגישה של שר החוץ עם ערפאת.

אמנון רובינשטיין: לא שאני מגן על ערפאת, יש לי טענות קשות מאוד נגדו.

אמנון רובינשטיין: והריאיון של שר החוץ לשעבר שלמה בן-עמי במוסף "הארץ" ביום שישי היה כתב אישום חמור מאוד נגד ראש הרשות הפלסטינית, חמור ביותר, אולי חסר תקדים בדברי ימי האנושות.

אמנון רובינשטיין: אני לא חושב שהיה מקרה כזה, שהציעו לראש תנועה לאומית הצעות כאלה, ולא רק שהוא לא מסכים להן ולא רק שהוא לא מגיש הצעה נגדית, אלא הוא פותח במלחמה נגד הצד המציע זאת.

אמנון רובינשטיין: אז אין לי שום מלה טובה לערפאת, אבל הוא מייצג את הרשות הפלסטינית, הוא מייצג את הערבים, וחובה לדבר אתו.

אמנון רובינשטיין: זו היתה שגיאה לוותר על זה, וזו שגיאה גם מבחינת היחסים שלנו עם ארצות-הברית.

אמנון רובינשטיין: אני מסכים לחלוטין עם חברי יוסי שריד.

אמנון רובינשטיין: אנחנו כאן עומדים על פרשת דרכים.

אמנון רובינשטיין: אנחנו צריכים להשתייך לאותו חלק שנלחם בטרור בהנהגת ארצות-הברית ולהבין את הבעיות של ארצות-הברית.

אמנון רובינשטיין: אני רוצה להשמיע גם כמה מלים לחברינו המוסלמים, גם בארץ וגם בבניין הזה, למרות הדברים הקשים והבלתי-נסבלים ששמענו מהם בשנה האחרונה.

אמנון רובינשטיין: אנו כיהודים נזהרים מפני האשמות קולקטיביות, מפני הכללות מרשיעות.

אמנון רובינשטיין: אנחנו סבלנו מהכללות כאלה יותר מכל עם אחר בעולם, לכן גם אנחנו מסתייגים מכל האשמה כוללת ומכל הטלת דופי בערבי באשר הוא ערבי, במוסלמי באשר הוא מוסלמי.

אמנון רובינשטיין: זו עמדה חד-משמעית של סיעתנו, ואני חושב של רוב הבית.

אמנון רובינשטיין: לנו, ליהודים ולמוסלמים, יש גם עבר משותף וגם ארץ לידה משותפת.

אמנון רובינשטיין: הרי המזרח התיכון וארץ-ישראל הם ערש הלידה של היהדות ושל האסלאם, אמונה באל אחד משותפת לנו.

אמנון רובינשטיין: יש לנו גם זיכרונות משותפים מתקופה יפה מאוד.

אמנון רובינשטיין: אני פונה אל חברי הכנסת המוסלמים שייקחו על עצמם משימה משותפת ביחד אתנו, להוליך הוקעה משותפת של כל הקיצונים, של כל הלאומנים, של כל הדתיים, של כל הגזענים, בלי הבדל דת, גזע ומין, כמו שנאמר בהכרזת העצמאות.

אליעזר כהן: איך הם יעשו את זה?

אליעזר כהן: הם משתתפים בזה.

מוחמד ברכה: תציע את זה לכל חברי הכנסת.

ענת מאור: – – –

אליעזר כהן: – – –

אברהם בורג: בואו נמשיך בדיון.

אמנון רובינשטיין: אני פונה אליכם מעבר לחילוקי הדעות – – –

מוחמד ברכה: אנחנו לא נצביע בעד ההצעה הזאת עם כל חברי הבית.

אמנון רובינשטיין: אמרתי.

אמנון רובינשטיין: לא שמעת מה שאמרתי.

אליעזר כהן: – – –

אברהם בורג: חבר הכנסת כהן.

אמנון רובינשטיין: לא שמעת מה שאמרתי.

אליעזר כהן: – – – אני תומך בטרור – – –

אברהם בורג: חבר הכנסת כהן, אני לא יודע במה אתה תומך.

אברהם בורג: אתה מפריע עכשיו.

אברהם בורג: זה מה שאני יודע.

מוחמד ברכה: אתה טרוריסט.

אליעזר כהן: – – –

אברהם בורג: חבר הכנסת כהן.

אמנון רובינשטיין: רבותי, כדי לסלק כל אי-הבנה, אני פונה אליך ואל עצמי ואל חבר הכנסת רן כהן ואל חברת הכנסת ענת מאור, אל חבר הכנסת אילן גילאון ואל כל חברי הכנסת.

אמנון רובינשטיין: זה מעבר לחילוקי דעות פוליטיים על השטחים ועל ישראל ופלסטין.

אמנון רובינשטיין: אנחנו מגיעים לנקודת משבר עולמית.

אמנון רובינשטיין: אם משהו לא ייעשה, ייתכן – – –

אברהם בורג: אני מבקש לסיים.

אמנון רובינשטיין: אני כבר מסיים.

אמנון רובינשטיין: מכיוון שהיושב-ראש מאיץ בי, אני רוצה לפנות גם לידידינו האמריקנים באמצעות שגריר – – –

צבי הנדל: אדוני היושב-ראש, יש לך חוב מוסרי לפחות – – –

אמנון רובינשטיין: לא, לא, אין לו שום חוב.

אמנון רובינשטיין: ברשות היושב-ראש, אני אומר כמה מלים באנגלית: OUR AMERICAN FRIENDS, WE ARE DEVASTATED – LIKE YOU.

אמנון רובינשטיין: WE MOURN THE DEAD היו"ר א' בורג: תודה רבה.

אמנון רובינשטיין: חבר הכנסת בני אלון, בבקשה.

בנימין אלון: אדוני היושב-ראש, כנסת נכבדה, אני אפתח במה שסיים חבר הכנסת רובינשטיין, רק אומר זאת בעברית: אלוהים, ברך את אמריקה וחזק אותה בשעה הקשה הזאת.

בנימין אלון: אני חושב שאמריקה זאת אומה של חסד ושל אהבה.

בנימין אלון: האסלאם ומנהיגיו רואים בחסד הזה חולשה.

בנימין אלון: נכון שחסד ואהבה צריכים תמיד חיזוק גם של גבורה, ושל שילוב נכון, אבל אותה דת שבעבר היו אולי דברים חשובים שעשתה בקרב האנושות, הגיעה היום על-ידי מנהיגיה להסתאבות.

בנימין אלון: היא מטיפה לשנאת אמריקה כשטן.

בנימין אלון: השנאה היא לא בגלל ישראל, היא בגלל מה שמייצגת אמריקה.

בנימין אלון: השנאה היא כיוון שאמריקה נתפסת אצל אותם אנשים שמדברים בשם אללה כאומה של חולשה וטומאה.

בנימין אלון: לכן, אדוני השגריר, אני חושב שאתם צריכים להבהיר כמה מושגים רוחניים לאותם מוסלמים.

בנימין אלון: אדרבה, אם לא רוצים שנכליל, יקומו המנהיגים הנאורים שלהם וייבדלו מתוך העדה הרעה הזאת.

בנימין אלון: אם לא רוצים להכליל, יקומו אותם מנהיגי אסלאם ואותם מנהיגים ערבים, ששונים מהם, ויאמרו במה הם שונים וילמדו זכות.

בנימין אלון: אני לא שמעתי את זה, ואני לא שומע את זה.

בנימין אלון: אני חושב שיש לנו, לעם היהודי, הרבה מה להודות לאומה האמריקנית ביחס שלה ליהודים, ביחס שלה למדינת ישראל.

בנימין אלון: יש לאומה האמריקנית הרבה מה להודות היסטורית לאומה הישראלית ולתנ"ך שהיא הביאה לעולם.

בנימין אלון: הקשר הרוחני והתרבותי הזה הוא לזרא אצל אותם אנשים שאומרים: אללה אכבר, אלוהים הוא גדול, ואחר כך רוצחים בשם אלוהים עוד פעם ועוד פעם ועוד פעם, וקוראים קדושים ושהידים לאנשים שעושים זאת.

בנימין אלון: זאת דת שהסתאבה והפכה להיות דת של רשע.

בנימין אלון: אם יש אנשים שחושבים שיש מה להציל בדת הזאת, יקומו ויעשו זאת.

בנימין אלון: אנחנו נמצאים היום במצב שאין לנו מה לעשות ואין לנו מה להתייפייף ואין לנו מה לפחד ואין לנו מה לחשוש.

בנימין אלון: אם חפצי חיים אנחנו, אנחנו חייבים לדבר ברור.

בנימין אלון: אנחנו יודעים מהו מקור הרשע, אנחנו יודעים מי הם הרוצחים, ואנחנו יודעים מי הם הצוהלים.

בנימין אלון: כל ניסיונות ההסוואה של ערפאת, שמדבר באנגלית בצורה מסוימת ובערבית לבני עמו בצורה אחרת, כל ניסיונות ההסוואה של פוליטיקאים, שעם כל הכבוד למעשיהם ההיסטוריים עד עכשיו, כמו שמעון פרס, מגדישים את הסאה בחוסר ההבנה ובמוכנות לתת לאותו רוצח רב-מחבלים אישור כניסה לעולם החופשי והנאור על גבינו – כל ניסיונות ההסוואה האלו ראויים לכל גינוי.

בנימין אלון: אנחנו צריכים בשעה קשה כזאת לעמוד עם האומה הגדולה הזאת, האומה האמריקנית, ולהגיד למוסלמים הקנאים ולערבים, אלו שרצחו, לומר להם בשפה ברורה: אתם אולי לא למדתם, אבל יש אלוהי החסד ויש אלוהי האהבה וגם אצלנו יש גבורה.

בנימין אלון: נשיא ארצות-הברית יוכיח לכם, כמו שאנחנו הוכחנו בעבר, שגם אצלם יש גבורה ויש כוח.

בנימין אלון: אני מסיים, אדוני היושב-ראש, בברכת יישר כוח לראש הממשלה אריאל שרון, שסוף-סוף גילה מנהיגות, אחרי הרבה חודשים של היסוסים, ואמר לשר החוץ שלו: יש פה מנהיג אחד, ראש ממשלה, עם כל הדמוקרטיה, ואתה לא נוסע לדבר עם הרוצח הזה.

בנימין אלון: יישר כוחך.

מרדכי משעני: הוא ייסע בעוד שבוע.

אליעזר כהן: יאסר ערפאת עשה דוקטורט על חטיפת אווירונים – – –

רחמים מלול: תודה.

רחמים מלול: חבר הכנסת יוסף לפיד, בבקשה.

רחמים מלול: אחריו – חבר הכנסת דוד מגן.

יוסף (טומי) לפיד: אדוני היושב-ראש, כנסת נכבדה, שגריר ארצות-הברית, WE ARE SENDING OUR CONDOLENCES TO YOUR PRESIDENT AND TO YOUR PEOPLE.

יוסף (טומי) לפיד: העולם החופשי ניצל פעמיים ב-60 השנים האחרונות מסכנת חורבן והשמדה בהנהגתה של ארצות-הברית.

יוסף (טומי) לפיד: בפעם הראשונה במלחמת העולם השנייה נגד הנאציזם, ובפעם השנייה במאבק נגד הקומוניזם, מה שהנשיא רייגן כינה THE EVIL EMPIRE.

יוסף (טומי) לפיד: עכשיו יוצאת ארצות-הברית בפעם השלישית למאבק עולמי, להצלת החברה המתוקנת, המודרנית, הליברלית, החופשית.

יוסף (טומי) לפיד: זו מלחמת עולם בין תרבויות, בין תרבות שמסומלת בקונסטיטוציה אמריקנית, בנאומו של הנשיא לינקולן בגטיסבורג, בדבריו של רוזוולט אחרי פרל-הארבור, בדוגמה שארצות-הברית נותנת לכל העולם החופשי, גם לנו, לבין פונדמנטליזם חשוך של מוסלמים שחושבים שהצלחת העולם החופשי היא סכנה לאמונתם, מפני שמאות מיליוני אנשים בעולם החופשי חיים בחירות וברווחה, ובכל העולם המוסלמי, בכל מדינות האסלאם יש רק עוני ודיכוי.

יוסף (טומי) לפיד: העוני והדיכוי הזה מוצאים עכשיו את ביטוים בטרור המסכן את חירות העולם.

יוסף (טומי) לפיד: אדוני היושב-ראש, יש האומרים שלפחות חלק משנאת המוסלמים הקנאים כלפי ארצות-הברית מופנה נגדה בגלל ידידותה ובריתה עם ישראל, אבל ההיפך הוא הנכון.

יוסף (טומי) לפיד: האויבת האמיתית של האסלאם הקנאי היא ארצות-הברית, המוליכה את העולם החופשי להצלחות כבירות.

יוסף (טומי) לפיד: השנאה של המוסלמים הקנאים לישראל נובעת מכך שהם רואים בישראל את נציגת העולם החופשי בחלק הזה של העולם.

יוסף (טומי) לפיד: ישראל המצליחה, ישראל הדמוקרטית, ישראל הליברלית, ישראל של ההיי-טק היא אמריקה הקטנה בעיני אותם קנאים ששונאים את אמריקה הגדולה, מפני שהיא מוכיחה שלא האסלאם הקנאי הוא נר לאנושות אלא הדמוקרטיה הליברלית, המערבית.

יוסף (טומי) לפיד: ולכן יש לנו מאבק עם הדמוקרטיה הגדולה והמצליחה בעולם כאשר אנחנו עומדים לצדה קטנים וצנועים, אבל נלהבים ומאמינים ומשתתפים בצערה ובאסונה.

יוסף (טומי) לפיד: אדוני היושב-ראש, אני רוצה להזהיר אותנו ולהזהיר את נציגי האומות הנמצאים פה ביציע הכנסת, שמה שקרה בשבוע שעבר בוושינגטון ובניו-יורק זאת רק אזהרה, זאת אזהרה לקראת הבאות.

יוסף (טומי) לפיד: מה שהקנאים המוסלמים אמרו לכם הוא זה: כרגע זה הנשק המקסימלי שאנחנו יכולים להשתמש בו כדי להרוג מקסימום של אנשים ולגרום למקסימום של הרס, אבל בעוד חמש או בעוד עשר שנים תהיה לנו פצצה אטומית במזוודה, ומי שלא היסס לעשות את מה שעשינו הפעם, לא יהסס גם למען אללה ומוחמד להשמיד חצי העולם.

יוסף (טומי) לפיד: לכן, מה שבוש עושה עכשיו זאת מלחמת קודש להצלת העולם החופשי, ואנחנו עומדים לצדו ומצדיעים לעם האמריקני.

יוסף (טומי) לפיד: תודה רבה.

רחמים מלול: תודה, אדוני.

רחמים מלול: השר נסים דהן, בבקשה, ואחריו – חבר הכנסת דוד מגן.

נסים דהן: אדוני היושב-ראש, כנסת נכבדה, אדוני השגריר ורעייתו, האורחים הנכבדים שנמצאים ביציע, אנחנו נמצאים כאן בכנס מיוחד של כנסת ישראל, כהזדהות וכהבעת צער על האסון הגדול שפקד את אחת הידידות הגדולות שלנו, הדמוקרטיה הגדולה בעולם, ערש הנאורות – ארצות-הברית של אמריקה.

נסים דהן: אדוני השגריר, אתם לא צריכים אותנו, ארצות-הברית של אמריקה הגדולה אינה צריכה את ההזדהות דווקא ממדינת ישראל הקטנה, ואנו עושים את זה היום, ועשינו מאז נודע האסון ונודע גודלו.

נסים דהן: מדינת ישראל הקטנה נרתמה להביע במעשים ובדיבורים את הוקרתה לארצות-הברית של אמריקה על התמיכה הגדולה שתמכתם בנו כמדינה קטנה לפני 50 שנה; לא נסחפתם אחרי רוב מדומה, לא נסחפתם אחרי רוב מוחלט לפעמים באומות המאוחדות וליד שולחנות דיונים, כשכולם תקפו אותנו, וכשכל האומות השוו הרבה פעמים את הציונות לגזענות.

נסים דהן: עמדתם באומץ ופעם אחר פעם הטלתם וטו על החלטות שיכלו לפגוע בנו, אומה קטנה של 600,000, מיליון, 2 מיליונים, והיום 5 מיליוני תושבים במזרח התיכון.

נסים דהן: אתם רואים בנו נציגים נאמנים לשיטתכם, לעמדתכם, נציגים נאמנים לתפיסת העולם שאתם רוצים להנהיג בה את העולם, ובצדק.

נסים דהן: אסון גדול פקד אתכם.

נסים דהן: בנסותי לשחזר את האסונות שלנו, מיום שהקמנו את המדינה ועד היום, במשך 50 שנה שאתם עומדים לצדנו, לא נהרגו לנו אנשים כה רבים כפי שהטרור הארור עשה בשעה במדינתכם.

נסים דהן: מיום שהקמנו את המדינה ועד היום אנחנו עומדים על נפשנו.

נסים דהן: אין יום שאנחנו לא עדים בו להרוגים על-ידי אותם טרוריסטים קנאים, ששנאת יהודים מדברת מגרונם, והיום מתברר שלא רק שנאת יהודים, אלא שהם שונאים את השיטה, את התזה של העולם החופשי, של הדמוקרטיה, שאפשר לפתור כל סכסוך בהידברות.

נסים דהן: וכשלא מצליחים לפתור אותו בהידברות, היד השנייה אוחזת בנשק, והרבה פעמים נשק קטלני, שמאמלל משפחות, הורג ילדים, נשים הרות ואזרחים שלווים.

נסים דהן: אדוני השגריר, אנו מאמינים כי הכול נגזר מלמעלה.

נסים דהן: אומרים בתפילה של ראש השנה, שיחול אצלנו בעוד יומיים: "ועל המדינות בו יאמר אי זו לחרב, אי זו לשלום, אי זו לרעב, אי זו לשבע.

נסים דהן: ובריות בו ייפקדו, להזכירם לחיים ולמוות, מי לא נפקד כהיום הזה.

נסים דהן: כי זכר כל המעשים לפניך בא, מעשה איש ופקודתו, ועלילות מצעדי גבר, מחשבות אדם ותחבולותיו, ויצרי מעללי איש.

נסים דהן: אשרי איש שלא ישכחך, ובן אדם יתאמץ בך, כי דורשיך לעולם לא ייכשלו".

נסים דהן: המשפט האחרון כל כך מתאים לכם: "אשרי איש שלא ישכחך, ובן אדם יתאמץ בך, כי דורשיך לעולם לא ייכשלו".

נסים דהן: ארצות-הברית של אמריקה מיישמת את הדברים האלה כפשוטם וככתבם.

נסים דהן: לרגע אחד הם לא שוכחים, כי בה' הם מאמינים.

נסים דהן: אדוני היושב-ראש, האסון הגדול שפקד אותם נובע מסיבה נוספת, שאותם טרוריסטים שפלים ניצלו את החוק בארצות-הברית של אמריקה, את הדמוקרטיה, את החופש לפעול.

נסים דהן: הם התאמנו כטייסים בשטח המדינה שנתנה להם את זה, הם השתמשו בחופש הפרט שהמדינה הזאת מעניקה לכל אזרח ואזרח, הם ניצלו את השוויון שהמדינה הזאת נותנת לכל תייר ולכל אזרח במדינתם – את כל הכלים האלה שהדמוקרטיה הנאורה הזאת רצתה להנחיל לעולם הם ניצלו כדי לבצע פשע נפשע כזה, ובצדק אמר כאן חבר הכנסת לפיד מה שאמר.

נסים דהן: ואני שואל: למה בעוד חמש שנים?

נסים דהן: מי אמר שלא מחר או מחרתיים?

נסים דהן: מי אמר שאותם טרוריסטים שפלים לא שמו ידם על כלי משחית גדולים יותר ממה שראינו, על מטוסים שמתפוצצים?

נסים דהן: מי ערב לנו ומי לידנו יתקע שפצצות ביולוגיות לא הגיעו לידם וזה רק עניין של זמן שהם ישתמשו בהן?

נסים דהן: חבר הכנסת לפיד נתן לנו חמש שנים, הלוואי.

נסים דהן: כדאי שנתעורר שעה אחת קודם ולא שעה אחת מאוחר.

נסים דהן: כבר התעוררתם, פעמיים ושלוש פעמים, שעה אחת מאוחר.

נסים דהן: הפעם כדאי להתעורר שעה אחת מוקדם יותר, לפני שזה יקרה, כי לדעתי זה בדרך.

נסים דהן: לא נביא אני ולא בן נביא ולא נביא זעם, אבל ההפתעה של השבוע האחרון מראה, אדוני היושב-ראש, אדוני השגריר, שאין קץ ואין גבול לשיגעון.

נסים דהן: אני רוצה לסיים, אדוני, גם בתפילת ראש השנה שאנו, היהודים, נאמר בעוד ימים מספר.

נסים דהן: זו הנחמה, אדוני השגריר; העבר את זה לאומתך.

נסים דהן: "ה' הארך אפך לטובה, אשר אל חסדך פונה.

נסים דהן: ה' הנני מפיל תחינה, וטרם אקראה תענה.

נסים דהן: ה' החלימני בחסדך" – שלח רפואה שלמה לכל הפצועים – "ומרפא צו ללב דווה" – שנזכה לראות נחמות לאלה עם הלב הדווה, הבוכים ומייחלים לתקוות טובות – "ה' החלתי מיגוני, ונפשי יום וליל תהמה.

נסים דהן: העלני מתהומות, ושיבת עבדך שובה".

נסים דהן: אני בטוח שתעמדו באומץ, כמו שמכריזים המנהיגים, מנהיגכם הנשיא, וכל העם, ופעם אחת ולתמיד נשים קץ לטרור, ונאמר לכל העולם כי יש רק אפשרות אחת לפתור בעיות – בהידברות, כי במלחמה אתם תנצחו.

רחמים מלול: תודה לכבוד שר הבריאות.

רחמים מלול: חבר הכנסת דוד מגן, בבקשה.

רחמים מלול: אחריו – חבר הכנסת נחום לנגנטל.

דוד מגן: אדוני היושב-ראש, חברי הכנסת, אורחים נכבדים, שפת בני האנוש קצרה וענייה, בכל הלשונות, מלהביע את גודל הזעזוע.

דוד מגן: בשום שפה אין מלים שיכולות לתאר את הכאב נוכח מעשי הרצח הנתעבים, האכזריים, הנפשעים, ההמוניים, כפי שחזינו, ראינו וחשנו בבוקרו של 11 בספטמבר בניו-יורק, בוושינגטון ובפיטסבורג.

דוד מגן: אין מלים להוקיע את הפשע הנתעב הזה.

דוד מגן: אבל כאן, בכנסת ישראל, בשפת העם היהודי, בעברית, בשפת התנ"ך, IN THE LANGUAGE OF THE HOLY BIBLE, כאן אני יכול להביע את הכאב ואת ההשתתפות הכנה בצער המשפחות השכולות, בצער העם האמריקני, ולשאת תפילה לרפואה שלמה ולהחלמה מהירה של הפצועים.

דוד מגן: אנחנו חשים יחד עם האמריקנים והעולם החופשי כולו תחושה של לב אחד.

דוד מגן: אנחנו אבלים יחד עמכם כשהמתים מוטלים לפנינו, ואנו, כלמודי סבל ולמודי מלחמה בטרור ב-120 השנה האחרונות, ובמיוחד בתקופה האחרונה, מבקשים לא רק להיות בלב אחד, אנחנו מבקשים להילחם מול הטרור המתוחכם שכם אחד.

דוד מגן: אנו גם מבקשים בהזדמנות הזאת, גם כשהעיניים לחות והראייה קשה, לזכור שיש להילחם מלחמה בשכל, בעיניים פקוחות, מול הטרור המתוחכם.

דוד מגן: צדקו כאן חברי כנסת אשר הקדימו ואמרו, כי הפעולה האחרונה, הרצח המזעזע האחרון, יכול להיות שהוא אך תזכורת לפעולות חמורות ביותר שקשה לדמיון לתאר אותן, פעולות בנוסח מחשבה להשמדת חלקים שלמים בעולם, של האנושות, של החי ושל הצומח, ומול הסכנה הזאת צריך להילחם מלחמת חורמה.

דוד מגן: לצערנו הרב, לנו יש ניסיון מסוים במלחמה בטרור.

דוד מגן: אי-אפשר עדיין לומר שהוא מוצלח, אבל אנחנו יכולים לתרום לא חוכמה גדולה אלא גם קצת מהניסיון.

דוד מגן: הניסיון אומר, קודם כול, לא לטאטא אל מתחת לשטיח, לא להיות נאיבים, לשנות את הלקסיקון הדיפלומטי, לשנות את הנימוסים, לשנות את כללי המשחק.

דוד מגן: לא יכול להיות כי היום מתוך הכאב ומתוך הרצון להכות ומהר, ולא חשוב איפה, את אלה שהכו בנו, באמריקנים, אנחנו נשמע קולות אשר לאוזני כיושב-ראש ועדת החוץ והביטחון של כנסת ישראל הם צורמים: שיתוף סוריה בקואליציה במלחמה נגד הטרור?

דוד מגן: מחשבה לנהל איזה negotiation עם אירן במסגרת המלחמה נגד הטרור?

דוד מגן: המחשבה ללחוץ על ישראל אולי עכשיו לוותר על התנאים לשקט ולדבר עם מי שאחראי לקבוצות הטרור – כוח-17, ה"תנזים", ה"פתח" – – –

אליעזר כהן: בן-לאדן.

אליעזר כהן: שיצרפו את בן-לאדן לקואליציה.

דוד מגן: אני מדבר על מה שקורה כאן, בארץ-ישראל, מתחת לאפנו.

דוד מגן: למשל, כאשר אנחנו רואים את ערפאת, אשר זרועותיו מגואלות בדם, תורם דם, אנחנו לא יודעים אם לבכות או לצחוק.

דוד מגן: הוא יכול לתעתע מול עיניים נאיביות, לא מולנו.

דוד מגן: הוא זה שמפעיל את "הדלת המסתובבת", מכניס מחבלים לכלא בשעת רצון, וכשהתקשורת לא רואה משחרר אותם לפעולות.

דוד מגן: הוא זה שבשעות האלה מונע מהעולם החופשי לראות מה בדיוק מתרחש בשטחים שהוא אחראי להם.

דוד מגן: הוא כופה את דעתו ומפעיל טרור תקשורתי, עוצר עיתונאים.

דוד מגן: הבוקר נעצר עיתונאי מנורבגיה.

דוד מגן: הוא מחרים סלילים של סרטים כדי שלא יראו ברחבי העולם.

דוד מגן: כי למעשה האויבים של ישראל, שהם גם האויבים של אמריקה, רוקדים הפעם לא רק על הגגות, כמו במלחמת המפרץ, אלא רוקדים ברחובות.

דוד מגן: והמחשבה לקרוא לתלמידי בית-ספר להצטלם כאילו הם מזדהים עם הכאב בדקת דומייה, או כאילו הרחובות שקטים ואין שמחה ומשתאות נוכח האסון הנורא שקרה בארצות-הברית של אמריקה, הוא ניסיון להטעות.

דוד מגן: כלפי האיש שהוא טרוריסט, ולצערי הרב, אין לי הגדרה אחרת מאשר לומר טרוריסט, אסור לכם, לקהילה הדיפלומטית, אסור לאומות העולם, אסור לנו, חברי הכנסת, להמשיך ולתת לו לתעתע בכולנו.

דוד מגן: המלחמה מול הטרור צריכה להיות חכמה ולא נאיבית.

מרדכי משעני: אסור גם לשר החוץ לעשות את זה.

דוד מגן: נדמה לי שראש הממשלה נתן תשובה מוחצת מול שר החוץ, אבל אני לא יכול להימנע מביקורת גם על ראש הממשלה.

מרדכי משעני: הוא הבטיח לתת לו חנינה.

דוד מגן: יש לי גם ביקורת על ראש הממשלה, שאני תומך בו.

דוד מגן: ראש הממשלה והממשלה, נכבדי השרים, הקצבתם תנאי, שלא משוחחים עם רב המחבלים הזה, ערפאת, אם לא יהיה שקט מוחלט שבעה ימים.

דוד מגן: היום אני שומע שיורדים לקצב של שעות במקום ימים, ל-48 שעות.

מרדכי משעני: זאת חנינה.

דוד מגן: אני חושב, גם אם הנשיא בוש דורש זאת בכל הכוח, צריך להבהיר לו שזהו משגה, שיש לנו כאן מלחמה עם מנהיג של כנופיות טרור ואסור להיכנס לשום לחץ.

דוד מגן: אם ירשה לי אדוני היושב-ראש, אני מנצל את העובדה ששגריר ארצות-הברית בישראל יודע עברית, ואני יודע גם שהוא מתפלל.

דוד מגן: כידוע, ב"לכה דודי" אנחנו אומרים "סוף מעשה במחשבה תחילה" – LAST IN PRODUCTION FIRST IN THOUGHT.

דוד מגן: לפני שיוצאים להקים קואליציה בלי החלק האינטגרלי, המנוסה, מדינת ישראל הקטנה, כדאי לחשוב היטב היטב, אדוני השגריר.

דוד מגן: כדאי לחשוב היטב היטב.

דוד מגן: אנחנו יכולים במלחמה החשובה הזאת לתרום הרבה יותר מאשר הממשל לפי שעה רואה ומאשר הממשל לפי שעה שוקל את משקלנו.

דוד מגן: אני רוצה שוב לנצל את ההזדמנות להביע מכאן את תנחומינו הכנים לעם האמריקני ולשאת תפילה להחלמה מהירה ולרפואה שלמה של הפצועים.

רחמים מלול: תודה.

רחמים מלול: חבר הכנסת נחום לנגנטל, בבקשה.

רחמים מלול: אחריו – סגן השר אברהם רביץ.

נחום לנגנטל: אדוני היושב-ראש, רבותי השרים, אדוני השגריר, רעיית השגריר, הסגל הדיפלומטי, עמיתי חברי הכנסת, אדוני היושב-ראש, אנחנו נזכור ולא נשכח ביום הזה.

נחום לנגנטל: בראש ובראשונה נזכור ולא נשכח את כל אותם אנשים שקפצו מן החלונות ונהרגו, וראינו את זה מעל מסכי הטלוויזיה ובתמונות, את כל אותם פצועים מכוסים בדם ובאבק, וכל אותם הרוגים שגוויותיהם מוצאות כרגע מההריסות ומובאות לקבורה בעצב גדול מאוד ובכי תמרורים של האומה האמריקנית וכל האומות שוחרות האנושיות על הגלובוס כולו.

נחום לנגנטל: אדוני היושב-ראש, נזכור ולא נשכח גם את תחושות העוצמה והכוח שלפעמים מטעות גם מעצמות גדולות.

נחום לנגנטל: גם אנחנו, במדינת ישראל, בהיסטוריה הקצרה שלנו, לפעמים היינו שיכורי כוח מעוצמת המדינה ומעוצמתו של צה"ל, ושילמנו על כך מחירים כבדים ביותר; לא היינו ערים ועדים לאותן תופעות או לאותן התרעות מודיעיניות שעמדו בפנינו.

נחום לנגנטל: אני חושב שאת הלקח הזה צריך ללמוד ולדעת, כי גם כשאתה חושב שאתה עומד על גג העולם וכוחך בלתי מוגבל, אתה צריך להבין שיש מגבלות לכוח האנושי, אבל אתה צריך יותר להכין את עצמך לנורא מכול ולפתח את כל הכלים שעומדים לרשותך על מנת למנוע אותן תופעות או אותם דברים נוראים שעתידים אולי, חס וחלילה, להתרחש.

נחום לנגנטל: אדוני היושב-ראש, אני גם חושב שאנחנו צריכים לזכור ולא לשכוח, כי לפעמים אנחנו שוכחים את האנשים שרוקדים, פעם זה על הגגות ופעם זה ברחובותיה של עיר, ללא שום בושה, כשאנשים נהרגים על לא עוול בכפם.

נחום לנגנטל: וכך היינו עדים לתופעות בלתי אנושיות במרחקים של מטרים ספורים מאתנו, של אנשים שראו את הזוועה הנוראה הזאת וראו כמה אלפים משלמים בחייהם, כמה משפחות נהרסות, והם בשלהם, רקדו, ואני לא יודע, אדוני היושב-ראש, מדוע אנחנו תמיד נזקקים שוב, והזיכרון שלנו כל כך קצר.

נחום לנגנטל: הרי הדבר הזה היה לפני כמה שנים, ואז הם רקדו על הגגות וצפו איך הטילים פוגעים בנו, והפעם הם רוקדים ברחובותיה של עיר על הדמים שנשפכים מעבר לאוקיינוס.

נחום לנגנטל: אדוני היושב-ראש, צריך גם לדעת שאנחנו צריכים לזכור ולא לשכוח את אלה שמנסים להעלות מסך בין טרור לטרור ולעשות הפרדה מלאכותית, בלתי אנושית, כאילו אותו ילד או אותו נער שנרצח על-ידי מתאבד ברכבת שונה מאותה פקידה שיושבת באחד ממגדלי התאומים ונרצחת על לא עוול בכפה ודמה נשפך כמים כיוון שהגיעו עם מטוס לתוך משרדה.

נחום לנגנטל: כל מי שמנסים להעלות את המסך בין טרור לטרור צריכים לדעת שבסופו של דבר הם מחזקים אותה תפיסת עולם טרוריסטית שרוצה לבוא ולומר: יש דברים שאפשר לעשות אותם נגד אזרחים.

רחמים מלול: נא לסיים.

רחמים מלול: בבקשה.

נחום לנגנטל: אדוני היושב-ראש, מאחר שזמני תם, אני רוצה לומר שאני מתפלא על אלה בממשלת ישראל שחושבים שהם צריכים להעניק את הלגיטימציה לטרור שמתנהל נגד עמנו, שאינם מעמידים אותם אנשים שהם כרגע אויבים שלנו, שהסיכון הטרוריסטי שלהם – אין לדבר עליו עוד במונחים של סיכון שהוא איננו בעיה קיומית למדינת ישראל, כי טרור הוא סכנה למין האנושי.

נחום לנגנטל: ואם יש קולות בתוך הממשלה שלא מעוניינים להעמיד אל הקיר אותם עברייני טרור ולחייב אותם לנקוט עמדה ברורה וחד-משמעית במאבק נגד הטרור, אלא נותנים, מנסים לתת להם את הלגיטימציה, אלה אנשים שלא רק שלא יזכרו ולא ישכחו אלא הם לא מסיקים אפילו מסקנה ולו הפעוטה ביותר מהמצב הכל-כך טרגי הקיים גם באזור שלנו.

נחום לנגנטל: אדוני היושב-ראש, ברוח הימים הללו – אני אומר את זה גם לשגרירים שיושבים כאן באולם המליאה, בוודאי לשגריר ארצות-הברית – תקוותי היא, וזאת גם תפילתי, שדווקא ממעמקי התהומות שנגררנו אליהם ונשאבנו אליהם, תעמוד לנו התפילה שאנחנו מתפללים בימים הנוראים – תהא השעה הזאת שעת רצון ורחמים מלפני הקדוש-ברוך-הוא ובאמת יביא עלינו שנה שבה תיגמר האינתיפאדה במדינת ישראל, ייגמר הטרור, ימוגר הטרור בעולם.

נחום לנגנטל: קשה לומר שהשנה הבאה צריכה להתאמץ על מנת להיות טובה יותר מהשנה שחלפה.

נחום לנגנטל: אבל נקווה מאוד שהיא באמת תהיה טובה יותר מהשנה שעברה עלינו.

רחמים מלול: תודה רבה.

נחום לנגנטל: שנה טובה.

רחמים מלול: סגן השר אברהם רביץ, בבקשה.

רחמים מלול: אחריו – חברת הכנסת מרינה סולודקין.

רחמים מלול: בבקשה.

אברהם רביץ: אדוני היושב-ראש, חברי הכנסת, אדוני השגריר, ידידי השגריר ורעייתו, שגרירים ונציגי האומות, ארצות-הברית של אמריקה ידועה בכך שהיא עושה חסד עם כל העולם, אבל ארצות-הברית חידשה חידוש גדול מאוד בעידן שאנו חיים בו.

אברהם רביץ: היא לא רק עושה חסד, היא מלכות של חסד, היא בנויה על חסד, ואני רק רוצה להזכיר את השערים שפתחה ארצות-הברית בתחילת המאה לבני ישראל, אשר גלו גלות אחר גלות ולא מצאו את מקומם על פני כדור הארץ.

אברהם רביץ: ארצות-הברית פתחה אז את שעריה לפני מי שנקראו המהגרים היהודים, שבאו עם חבילה קטנה על כתפיהם, וארצות-הברית פרסה לפניהם את השטיח האדום וקיבלה רבבות מבני עמנו לתוכה.

אברהם רביץ: זה נמשך לאורך כל הדורות.

אברהם רביץ: כיום, כאשר יחד עם כל המין האנושי אנחנו אבלים באבלה של ארצות-הברית, שם העם האמריקני הגדול, אנחנו אומרים להם את הפסוק הנהוג אצלנו בזמן האבל: הקדוש-ברוך-הוא הוא אשר ינחם אתכם בתוך שאר אבלי ציון וירושלים.

אברהם רביץ: תמיד אנחנו מזכירים, בכל מקום בעולם, את אבלי ציון וירושלים, וכאן זה גם אקטואלי.

אברהם רביץ: אין חולף שבוע אחד בלי שאנחנו נשב אבלים בדיוק מאותן סיבות ועל-ידי אותה מוטיבציה של עמים, של אנשים שאינם חשים ואינם מודעים למצווה החשובה ביותר שניתנה לעם היהודי והוא העביר אותה לאומות העולם בעשרת הדיברות – לא תרצח.

אברהם רביץ: אדוני, אני רוצה לקרוא פסוק מספר ישעיהו, שבו נאמר: "והיה על כל הר גבה ועל כל גבעה נשאה פלגים יבלי מים, ביום הרג רב בנפל מגדלים", אבל תהיה ישועה לכך: "והיה אור הלבנה כאור החמה ואור החמה יהיה שבעתים כאור שבעת הימים.

אברהם רביץ: ביום חבש ה' את שבר עמו ומחץ מכתו ירפא".

אברהם רביץ: אין אצלנו רק אבל, אף פעם אין אצלנו רק אבל; האבל הולך יחד עם "המקום ינחם".

אברהם רביץ: אנחנו מאמינים בבורא עולם, שהוא בורא את העולם ומנהיג את העולם וגם כאשר העולם סובל ומקבל את מכתו, כי כל התכלית היא שאנחנו נגיע לאותו ערך עליון שאומר: לא אמות כי אחיה, לשם מה?

אברהם רביץ: – ואספר מעשי-יה.

אברהם רביץ: אנחנו חייבים לספר את מעשי-יה, ומעשי-יה הוא הביטוי לעולם הערכים של בין אדם לחברו, של בין אדם לקונו, שהעולם מתנהג לא סתם כך והוא לא נברא סתם כך, אלא כדי שבני-אדם יעשו טוב האחד לשני, כדי שנחיה יחד וכדי שנקיים את הציוויים האנושיים וגם האלוקיים.

רחמים מלול: נא לסיים.

אברהם רביץ: אני אסיים בפסוק אחד נוסף, ברשותך, אדוני היושב-ראש, מתהילים: "גם כי אלך בגיא צלמות, לא ארא רע כי אתה עמדי".

אברהם רביץ: הרע ישנו בעולם, הוא חלק מן העולם, ואנחנו צריכים וחייבים לדעת להבחין בין רע לטוב, כפי שזה מופיע בפרשת השבוע.

אברהם רביץ: יש רע בעולם, וחובתנו להבחין בין הרע לבין הטוב, ולא אירא רע – שלא נפחד מן הרע – כי אתה עמדי.

רחמים מלול: תודה, אדוני סגן שרת החינוך.

רחמים מלול: חברת הכנסת מרינה סולודקין, בבקשה.

רחמים מלול: אחריה – חבר הכנסת מוחמד ברכה.

מרינה סולודקין: אדוני היושב-ראש, אורחים נכבדים, שגרירים של ארצות שונות, כנסת נכבדה, אני רוצה לומר לכם, שאנחנו מתאבלים יחד עם העם האמריקני וגם מזדהים עם העם האמריקני ועם נשיא ארצות-הברית.

מרינה סולודקין: אנחנו תומכים בראש ממשלת ישראל אריאל שרון וגם בנשיא ארצות-הברית ג'ורג' בוש, במאבק שלהם בטרור העולמי.

מרינה סולודקין: כנציגת עולי ברית-המועצות בכנסת, של גל העלייה האחרון, אני אומרת לכם, שהקהילה שלנו, של מיליון וחצי אנשים יוצאי האימפריה הצארית והאימפריה הסובייטית במדינת ישראל, דואגת ומתאבלת עם קרובי המשפחה שלנו, שהם מיליוני אנשים בארצות-הברית.

מרינה סולודקין: כל הלילה שבין שלישי לרביעי לא ישנו, כי לא היינו מסוגלים לישון בשעה שדאגנו לחייהם של קרובי המשפחה.

מרינה סולודקין: כמה ימים אנחנו צמודים לטלפונים, כדי לדעת אם כולם בריאים ושלמים.

מרינה סולודקין: זה זמן, גם במדינת ישראל וגם בארצות-הברית, לאנשי הממשל ולממשלות השונות לעשות חשבון נפש ולחשוב מחדש ולעשות רוויזיה במדיניות של השנים האחרונות, כי היו שגיאות חמורות מאוד במדיניות.

מרינה סולודקין: אני חושבת שצריכים לעשות רוויזיה בכל הנוגע ליחס שלנו למלחמת אפגניסטן, שהיתה בשנות ה-80.

מרינה סולודקין: ברית-המועצות עשתה טעות קטלנית כשנכנסה למדינה פיאודלית ורצתה לעשות שם מהפכה סוציאליסטית.

מרינה סולודקין: אבל באותה מידה עשו את השגיאה הזאת גם אנשים בעולם החופשי – גם באירופה וגם בארצות-הברית – שעזרו רבות לגורמים האסלאמיים והפונדמנטליסטיים במאבק שלהם נגד מה שהיה באפגניסטן בשנות ה-80.

מרינה סולודקין: זה לא מקרה שבן-לאדן קיבל הרבה כסף אחרי שהוא היה אחד מאלה שנלחמו באפגניסטן בשנות ה-80.

מרינה סולודקין: אני רוצה לומר לחברים שלנו בעולם החופשי, שאולי לא היו צריכים להפסיק את מלחמת המפרץ כמו שהפסיקו.

מרינה סולודקין: לא מפסיקים מלחמות באמצע.

מרינה סולודקין: לא משאירים רודנים כמו סדאם חוסיין בתפקידם.

מרינה סולודקין: הם מקור לאי-יציבות אזורית ועולמית.

מרינה סולודקין: גם על היחס למלחמות רוסיה נגד צ'צ'ניה צריכים לחשוב פעמיים, כאשר מגדירים את האופי של המלחמות האלה.

מרינה סולודקין: מלחמות רוסיה נגד צ'צ'ניה הן גם מלחמות נגד טרור, נגד פונדמנטליזם, ואלה מלחמות שהצד הנכון הוא זה של הנלחמים נגד אנשים שתופסים אנשים, גם אזרחי רוסיה.

מרינה סולודקין: היו גם שישה אזרחים ישראלים שנתפסו, והם שוחררו אחר כך על-ידי שלטונות רוסיה.

מרינה סולודקין: אני רוצה לומר לחברים שלנו באירופה, שהתנהגות פוליטית של מדינות כמו צרפת, אנחנו לא מקבלים כאן.

מרינה סולודקין: אנחנו זוכרים את היחס המזלזל לראש הממשלה ברק בזמן הביקור שלו בצרפת, ואני חושבת שגם ההתבטאויות של השגריר הצרפתי בישראל, ששמענו אתמול, הן מאוד לא מתאימות למצב שקיים בישראל ובעולם כולו אחרי ההתקפות הטרוריסטיות.

מרינה סולודקין: לממשלת ישראל ולשר החוץ אני אומרת, שאולי אנחנו צריכים להנמיך את הפרופיל הדיפלומטי שלנו ביחסים עם צרפת.

מרינה סולודקין: אם יש חוסר הבנה כל כך עמוק בין המדינות שלנו, אולי צריך להנמיך את הפרופיל ולחשוב על אנשים אחרים כשגרירים.

מרינה סולודקין: בעניין פגישות בינינו לבין ראשי הרשות הפלסטינית, אני חושבת שאין זה הזמן הנכון לפגישות, אבל פגישות צריכות להיות.

מרינה סולודקין: כשאנחנו מדברים על הפסקת הטרור המוחלטת כתנאי אחד ויחיד, זה לא מספיק.

מרינה סולודקין: אנחנו אלה שכיוונו את ערפאת לרשות הפלסטינית, ויש לנו אחריות כלפי העם הפלסטיני, שאנחנו נתנו לו יושב-ראש כזה לשמונה שנים.

מרינה סולודקין: אני חושבת שאנחנו צריכים להציג כתנאי, שצריכים לבנות את הבתים לפליטים וגם בתי-חולים.

מרינה סולודקין: אני אומרת שוב תודה לאמריקה – אנחנו מזדהים אתה.

מרינה סולודקין: תודה רבה.

רחמים מלול: תודה, חברת הכנסת סולודקין.

רחמים מלול: חבר הכנסת מוחמד ברכה, בבקשה.

רחמים מלול: אחריו – חבר הכנסת האשם מחאמיד, ואחריו – חבר הכנסת דוד לוי.

מוחמד ברכה: אדוני היושב-ראש, אורחים נכבדים, רבותי חברי הכנסת, למחרת האירוע העברתי מברק תנחומים לשגריר ארצות-הברית בישראל, ואני מוצא לנכון לחזור על זה שוב ושוב, אבל גם מעל בימת הכנסת של מדינת ישראל להביע את השתתפותי ואת השתתפותנו כולנו באבלה של ארצות-הברית ושל אזרחי ארצות-הברית על החללים שנפלו כתוצאה ממעשה נפשע כנגד האנושות וכנגד האזרחים בארצות-הברית.

מוחמד ברכה: אני מוצא לנכון לחזור שוב על גינוי חד-משמעי לאירוע הנורא הזה ולומר: אין שום מעגל, אין שום אמירה, אין שום עילה, אין שום סיבה שיכולה להצדיק מעשים נפשעים כאלה.

מוחמד ברכה: אבל האנושות, ואנחנו בתוכה, חייבים גם לשאול את עצמנו שאלות נוקבות בעקבות האירוע הטרגי.

מוחמד ברכה: איפה צומח הטרור?

מוחמד ברכה: הטרור צומח כשיש יותר עוני, יותר נחשלות, יותר דיכוי, יותר כיבוש ושלילת זכויות אדם.

מוחמד ברכה: איפה צומחת הפנאטיות העיוורת?

מוחמד ברכה: היא צומחת במקום שבו מאבדים את התקווה בעולם הזה, וכל שנותר להם הוא לחפש אותה בעולם הבא.

מוחמד ברכה: ולכן, אי-אפשר שהאנושות, וארצות-הברית בתוכה, תפטור את עצמה מהשאלות האלה רק על-ידי פתרונות כוחניים.

מוחמד ברכה: יש מקום להתעשת, למרות הכאב והיגון, ולהרגיש את סבלם של מיליארדים של אזרחי העולם, המשחרים לחלוקה צודקת של משאבים ושל רווחה, המשחרים לחירות ולהשתחררות מגזענות ומכיבוש ומדעות קדומות.

מוחמד ברכה: לא מלחמה נגד הערבים והמוסלמים היא הפתרון, ולא הסתה נגד הערבים והמוסלמים, ולא השתוללות והשתלחות.

מוחמד ברכה: הרי ידוע לכולם, שהמדינות הערביות והמוסלמיות הן אולי הלויאליות ביותר בעולם לארצות-הברית של אמריקה.

מוחמד ברכה: אני סולד מכל ביטויי השמחה, גם אם הם מצומצמים, על האסון שפקד את העם בארצות-הברית.

מוחמד ברכה: אני סולד מאלה שנקראים "רוקדים על הגגות".

מוחמד ברכה: אבל אני סולד לא פחות מאלה בישראל שרוקדים על הדם ומזילים דמעות תנין ומדברים כאילו נפל בחלקם שלל רב, כדי להצדיק כיבוש והתנכלות ודיכוי כנגד העם הפלסטיני.

מוחמד ברכה: שרון היום, בפתיחת הדיון, נאם שני נאומים: נאום לאוזניהם של האמריקנים ושל העולם הנאור ונאום לאוזניהם של המתנחלים.

מוחמד ברכה: הוא דיבר נגד הפגישה פרס-ערפאת, והוא דיבר על כך שהוא מתנה תנאים לפגישה של פרס וערפאת.

מוחמד ברכה: פרס רוצה את הפגישה הזאת כדי להצדיק את ישיבתו בקואליציה של שרון, ובוש צריך את הפגישה הזאת כדי לקרב את הערבים, את המוסלמים ואת העולם השלישי לקואליציה שלו.

מוחמד ברכה: מה שדרוש אינו פגישה ללא מנדט, אלא מהלך שיביא שלום אמיתי לעמי האזור.

מוחמד ברכה: זאת המלחמה הטובה ביותר בטרור.

מוחמד ברכה: למרבה הצער, אין לי שמץ של אופטימיות תחת ממשלת שרון ועלה התאנה שלו, פרס.

מוחמד ברכה: על כן אני קורא לשני העמים – לעם בישראל שיילחם בכיבוש, שהוא גם קללתו שלו-עצמו.

מוחמד ברכה: ערפאת הוא לא בן-לאדן, הוא מנהיגו של העם הפלסטיני שנלחם למען חירותו.

מוחמד ברכה: וגם אם ישראל תחסל את ערפאת ואת הרשות הפלסטינית, והיא יכולה לעשות כן, איך היא תחסל את שאיפתו של העם הפלסטיני לחירות ולעצמאות?

מוחמד ברכה: או שמא יקומו גם כאלה שיקראו להשמדתו של העם הפלסטיני עצמו.

מוחמד ברכה: זאת גם הזדמנות שאקרא לעמי, העם הפלסטיני, שיילחם בכל מעשה של פגיעה בחפים מפשע ונגד כל מעשה של טרור, שהוא גם קללתו שלו-עצמו.

מוחמד ברכה: ימים קשים עוברים על האנושות כולה.

מוחמד ברכה: ההיקש העיקרי מהטרגדיה שנעשתה הוא לא לתופף בתופי המלחמה, אלא לכבות את מוקדי התבערה, לכבות את מוקדי הייאוש, לכבות את מוקדי הדיכוי, לכבות את מוקדי הכיבוש.

מוחמד ברכה: תודה רבה.

רחמים מלול: תודה, אדוני.

רחמים מלול: חבר הכנסת האשם מחאמיד, בבקשה.

האשם מחאמיד: אדוני היושב-ראש, כבוד השגריר, אנשי השגרירות, שגרירים, חברי הכנסת, בדקות הדלות שניתנו לרשותי אתחיל בגינוי חד-משמעי ובהבעת שאט נפש מפעולת הטרור כנגד העם האמריקני, בשמי ואני בטוח שבשם המון אנשים בעולם, בשם עמי ובשם כל אוהבי החיים והשלום באשר הם.

האשם מחאמיד: (נושא דברים בשפה הערבית; להלן תרגומם לעברית: אדוני היושב-ראש, הרשה לי להביע גינוי נמרץ למעשה הטרור הנתעב נגד העם האמריקני אשר הביא למותם של אלפי קורבנות אדם חפים מפשע.

האשם מחאמיד: ) MR.

האשם מחאמיד: AMBASSADOR, ALLOW ME ON BEHALF OF MY PEOPLE AND ON BEHALF OF ALL LIFE, MR.

האשם מחאמיד: SPEAKER, REGARDLESS OF WHO ARE THE TERRORISTS, I CAN FOR SURE TELL לכן, אדוני היושב-ראש, הסתה פרועה כנגד ערבים, מוסלמים ופלסטינים היא בגדר פשע שיש להיאבק בו כמו בטרור הנפשע.

האשם מחאמיד: הכללה היא אם החטאים, ושמענו היום חלק מאותם חטאים.

האשם מחאמיד: גם ההסתה נגד מנהיגות העם הפלסטיני, ויאסר ערפאת בפרט, שרק אתו ינוהלו המשאים-ומתנים כדי להגיע לשלום באזור על בסיס של מדינה ליד מדינה, היא חטא לא רק לעם הפלסטיני, אלא גם לעם בישראל.

האשם מחאמיד: כי ערפאת הוא מנהיג העם הפלסטיני, ואלוהים עוד לא ברא לדעתי מי שיבחר לעמים את מנהיגיהם.

האשם מחאמיד: לכן השוואת ערפאת לבן-לאדן היא השוואה של ראש פרוע, הפוגעת פגיעה קשה באינטרסים המשותפים והנצחיים של שני העמים.

האשם מחאמיד: אדוני היושב-ראש, כל השוואה שאינה במקומה וכל ניצול של מעשי הטרור המתועבים כדי לבצע רצח אופי, אפילו של אויבך, היא מזעור למעשה המטורף שנפל על ארצות-הברית.

האשם מחאמיד: לבסוף, לבי עם המשפחות של החללים, הפצועים והנעדרים, לבי עם העם האמריקני.

האשם מחאמיד: מי ייתן ובכל העולם נוכל אנחנו, המבוגרים, להיקבר על-ידי ילדינו ונפסיק אנחנו לקבור אותם.

רחמים מלול: תודה רבה, אדוני.

רחמים מלול: חבר הכנסת דוד לוי, בבקשה.

דוד לוי: אדוני היושב-ראש, רבותי חברי הכנסת, שגרירים נכבדים, בדת שלנו מוגדרים הימים שבין ראש השנה ליום הכיפורים "הימים הנוראים".

דוד לוי: מה שאנחנו חווים בימים אלה, לנוכח הטרגדיה שפקדה את ארצות-הברית של אמריקה, לנוכח הפשע הנורא אשר הביא למותם של אלפים ולפציעתם של אלפים, בלב לבה של המעצמה הגדולה הזאת, מדינת החופש והחירות של העולם – אין להגדיר את הימים האלה אלא "ליקוי מאורות".

דוד לוי: זוהי פגיעה אנושה, שממנה נתאושש אומנם עם כל הערכים האנושיים והדמוקרטיים.

דוד לוי: הנה לפנינו דוגמה עד כמה פגיעות הן הדמוקרטיות בישראל ובעולם, עד כמה מנצלים כוחות הרשע את הערכים של החברות הדמוקרטיות, את הכנסת האורחים, ואיך משתמשים ביתרונות האלה, שאינם קיימים בשום מקום אצל כוחות החושך האלה, כדי להמיט אסון על אותן מדינות ועל אותם עמים נאורים.

דוד לוי: אדוני היושב-ראש, אבלים אנחנו עם העם האמריקני.

דוד לוי: אנו חשים, כמו כל החברה האנושית, לא רק כאב כי אם גם התקוממות – איך זה קרה?

דוד לוי: איך יכול היה לקרות דבר כזה במדינה כמו אמריקה?

דוד לוי: איך יכול היה גורם אנונימי זה, שעדיין מחפשים אותו, לגרום לפגיעה כה נוראה בעולם החופשי?

דוד לוי: כי המטרה היתה לקעקע את הביטחון של העולם הנאור, של המדינות והעמים הדמוקרטיים והחופשיים.

דוד לוי: זו היתה המטרה – לערער את הביטחון ולפגוע בהם מבפנים.

דוד לוי: אדוני היושב-ראש, השאלות האלה תעמודנה בחלל, והן דורשות תשובות.

דוד לוי: איך אנחנו נבחן את העתיד?

דוד לוי: נפל דבר בימים אלה.

דוד לוי: האם נבחן את העתיד, את תגובת הנגד של ארצות-הברית, את התייצבות העולם החופשי והדמוקרטי – כל אחד במדינתו – על-פי הצעדים שהוא ינקוט ולא על-פי הצהרות שהוא מפרסם?

דוד לוי: אילו חוקים החברה הליברלית והדמוקרטית תקבע ותשנה בימים אלה משום שיש איום על כל חברה דמוקרטית וחופשית?

דוד לוי: אפשר להגדיר את המאבק הזה כמאבק בני האור נגד בני החושך?

דוד לוי: מהי קואליציה בימים אלה, במערכה הזאת?

דוד לוי: גברתי היושבת-ראש, הקואליציה הזאת צריכה להיות שונה, אם לא מחליטים שלא לראות נכוחה את המציאות החדשה, את התקופה החדשה, את האתגר החדש.

דוד לוי: הפנייה – עם כל הכבוד – של הנשיא של העם הגדול ושל המדינה הדמוקרטית הגדולה, מדינת החופש והחירות בעולם לכל אחד להצטרף לקואליציה הזאת; עם כל הכבוד, אדוני הנשיא בוש, לעניות דעתי, הדבר הראשון במעלה שהיה צריך לעשות זה קואליציה של כל המדינות הנאורות, של כל המשטרים הדמוקרטיים, הליברליים, כי זה צו השעה.

דוד לוי: ואז האחרים יעמדו במבחן אם הם מצטרפים לקואליציה הזאת.

דוד לוי: בל תיראה ארצות-הברית נאיבית במערכה הזאת ובדחיפות לארגן שותפות כזאת.

דוד לוי: אי-אפשר לכלול בקואליציה כזאת מלכתחילה מדינות הנמצאות ברשימה השחורה בארצות-הברית, כאלה שנותנות חסות לטרור.

דוד לוי: בדברים האלה אסור לטעות, ובל ינוצל הדבר למין משחק של "נדמה לי", של הצהרה לחוד ודברים רגילים והרוטינה תימשך.

דוד לוי: זה יותר מדי רציני, והאחריות לגבי המערכה הזאת צריכה להיות בשפה ברורה וישירה.

דוד לוי: גברתי היושבת-ראש, אנחנו, במדינה הקטנה הזאת, הדמוקרטית, ישראל – חרף כל הוויכוחים שיש כאן, והם לחם חוק במדינה דמוקרטית – כעם שואף שלום ורודף שלום יש כוחות פוליטיים בתוכנו, שכל אחד בהם חושב איך להשיג, איך להגיע, איך לא לאבד תקווה, איך להגשים את הכמיהה הזאת.

דוד לוי: אבל, בדבר אחד כולנו שותפים, כולנו מאוחדים: בעמידה איתנה כנגד הטרור, ולא בעשיית עצמנו כבת-יענה ולראות מה שמאיים עלינו ולחוות את הטרגדיות הנוראיות, היומיומיות, שבהן נופלים ילדים, נשים וגברים, אזרחים, בלב ערינו ולומר: הטרור הזה שונה מטרור אחר.

דוד לוי: מי שנוקט את האמצעים האלה, מוציא את עצמו מכלל התחשבות כי בן שלום הוא.

דוד לוי: השלום דורש גם שפת שלום וגם התנהגות של שלום.

דוד לוי: לצערי הרב, אנחנו כאן עדים לדבר אחר לגמרי.

דוד לוי: לראש הממשלה אני רוצה לומר, משום שהעניין הוא של ימים קשים ושל מבחן נוראי:

דוד לוי: אל תתאר לנו את המצב כפי שעשית היום ואל תגדיר את ערפאת כפי שהגדרת אותו.

דוד לוי: אל תיתן לו 48 שעות להיות ילד טוב, כדי לשנות אותו מרע לטוב.

דוד לוי: אפילו על חטאים של אדם יש בימים אלה מושג של עשרת ימי תשובה.

דוד לוי: אתה קיצרת זאת ל-48 שעות.

דוד לוי: אין זה אלא בלבול או לחץ או אובדן דרך, או בכלל אין דרך.

דוד לוי: לכן, בדברים האלה צריכה להיות עמדה ברורה, חד-משמעית: אם אתה מקבל את תנאיו, חבל על כל יום, חבל על כל נפש.

דוד לוי: אם אתה מסתייג מדרכו ומגדיר אותו כאויב, תנהג כמתחייב.

דוד לוי: לעם האמריקני, העובר את הימים הקשים בהיסטוריה שלו מאז המלחמות שידע, שבהן יצא למלחמה והקריב אלפי חייליו למען החופש ולמען עמוד אל מול כוחות הרשע: בימים אלה אנו אתכם, לבנו דואב, אבלים יחד אתכם ונושאים תפילה להחלמה מהירה לפצועים.

דוד לוי: תראה השנה החדשה שלנו את העולם החופשי, ואתם בראשו, יוצאים מאפלה לאורה ומיגון לשמחה בניצחון על כוחות הרשע ובהתוויית דרך וקו לעולם כולו, כי הפשע והרשע לא משתלם ולא ינצח.

דוד לוי: בימים אלה אני רואה חובה לעצמי לומר לעם האמריקני הגדול ולנשיאו: עת לחבק את ישראל, ולא לשים אותה בצל.

דוד לוי: מאבקנו הוא מאבקכם.

דוד לוי: בל תהיה קואליציה על חשבוננו.

נעמי חזן: אני מודה לחבר הכנסת דוד לוי.

נעמי חזן: חבר הכנסת עמיר פרץ, בבקשה.

נעמי חזן: אחריו – נציג הבחירה הדמוקרטית, אם יהיה באולם.

נעמי חזן: חבר הכנסת פרץ, בבקשה.

עמיר פרץ: גברתי היושבת-ראש, שגריר ארצות-הברית ורעייתו, חברי הסגל הדיפלומטי, כנסת נכבדה, היום אנחנו מתכנסים להביע את רגשי ההזדהות והצער עם העם האמריקני.

עמיר פרץ: כעם שאיבד אלפים מבניו ומבנותיו ומבכה אותם, אנחנו עם מדינת ארצות-הברית, כמנהיגת העולם הדמוקרטי והחופשי, שיוצאת מההלם הקשה ונערכת להגן על הערכים הבסיסיים שהם זכות הקיום של אדם באשר הוא אדם.

עמיר פרץ: שבוע חלף, וקשה להאמין שלא מדובר בסיוט, שלא מדובר בחלום בלהות.

עמיר פרץ: כל אחד מאתנו צופה פעם ועוד פעם ועוד פעם ושואל את עצמו האם מציאות היא זו או איזה דמיון חולני שרצה לתאר לנו איום שאולי יעיר את כולנו.

עמיר פרץ: לצערנו הרב, המציאות עלתה על כל דמיון.

עמיר פרץ: המציאות אכזרית מכל מעשה, שאפילו המטורפים שבמטורפים, לא היינו מאמינים שיעזו לעשות.

עמיר פרץ: גם עמנו, וחלקים גדולים כאן בכנסת, מאמינים, כי לכל קבוצה, לכל עם, יש הזכות לחלום על הגשמת מאווייהם.

עמיר פרץ: גם אם לכל אחד יש הזכות לחלום, אין לשום קבוצה בעולם הזכות לעשות זאת בדרך של פגיעה בחייהם של אחרים, בדרך של נטילת החלום מאנשים פרטיים ומאומות שלמות.

עמיר פרץ: הפיגוע הנפשע ביטל את כל כללי המשחק שהיו קבועים בעולם.

עמיר פרץ: כי לאורך כל ההיסטוריה, בכל מאזני הכוחות, גם במאזן הכוחות בין מזרח למערב, גם במאזני כוחות של אימה גרעינית, בכל מאזני הכוחות האלה היו תמיד כללים של ריסון, של איפוק, של שיקול דעת.

עמיר פרץ: ב-11 בספטמבר 2001 נוצר מאזן חדש, שאין בו כללים, מאזן בין העולם החופשי לבין עולם הטרור, עולם שמעדיף פתרונות של טרוריסטים על פני פתרונות של דיפלומטים.

עמיר פרץ: אם היו כאלה בינינו כאן או בעולם כולו שהשלו את עצמם שניתן לביית את הטרור, שניתן לבודד אותו – הגיעו היום למסקנה כי הדרך היחידה היא להילחם בו בכל דרך ובכל צורה.

עמיר פרץ: יש לחדד בצורה ברורה ביותר, כי אין כל כוונה להביא למלחמת דתות, וכל אדם באמונתו יחיה.

עמיר פרץ: אך במקום שבו האמונה הופכת כלי להקצנה, כלי להתרת חיים, מוכרחים למצוא את הדרך להילחם בה.

עמיר פרץ: אין כל מלחמה בדתיים, יש מלחמה בטרוריסטים.

עמיר פרץ: אני רוצה לנצל את ההזדמנות כאן ולפנות לכל חברי ראשי האיגודים האמריקניים, שאתם הייתי בקשר במשך כל השבוע.

עמיר פרץ: לעמיתי ג'ון סוויני, יושב-ראש ה-הפדרציה של האיגודים המקצועיים החופשיים באמריקה: אני יודע אילו ימים של צער וכאב אתם עוברים עתה על מותם של צוותי המטוסים והנוסעים שלא הגיעו ליעדם.

עמיר פרץ: אני יודע אילו כאב וצער אתם עוברים על אותם עובדים שהגיעו השכם בבוקר למגדלי התאומים, להמשיך לשרת את הכלכלה האמריקנית ואת הכלכלה העולמית, והם עתה תחת ההריסות.

עמיר פרץ: אני יודע אילו כאב וצער אתם עוברים על אותם עובדים שהגיעו השכם בבוקר למשרדי הפנטגון כדי להמשיך ולשרת את הביטחון של ארצות-הברית, ובאמצעותו את הביטחון של העולם כולו, ומצאו את עצמם תחת ההריסות.

עמיר פרץ: אותם עובדים בכוחות הביטחון, כוחות ההצלה, כוחות המתנדבים, הכוחות שהגיעו לאתרי הפיגוע תוך סיכון חייהם שלהם – אני רוצה להצדיע לכוחות ההצלה האלה, בראשם לקווין גאלגר ולהרולד שייטברגר, ראשי האיגודים שאיבדו חלק מחבריהם.

עמיר פרץ: מתחת להריסות נופצו חלומות, מתחת להריסות נופצו התקוות, נרמסה האהבה.

עמיר פרץ: ולכן, בשם כל האלפים שרצו בסך הכול לעבוד ולחיות, לקיים משפחות, בשם כל אלה, בשם כל אחד ואחד, בשם כולם ביחד, בשם האהבה שנרמסה מתחת להריסות – היא חייבת להפוך לעוצמה ולאנרגיה שתאחד את כל הכוחות הדמוקרטיים בעולם להילחם ברשע, בעיוורון ובטירוף שאין לו גבולות.

עמיר פרץ: בשם כל אלה, נרדוף את הטרור.

עמיר פרץ: ורק כך ננציח את זכרם.

עמיר פרץ: רק כך נדאג שקורבנם לא יהיה לשווא.

עמיר פרץ: יהי זכרם ברוך.

נעמי חזן: אני מאוד מודה לחבר הכנסת עמיר פרץ.

נעמי חזן: אני לא רואה נציגים של הבחירה הדמוקרטית או של בל"ד ולא את חבר הכנסת מוחמד כנעאן.

נעמי חזן: על כן, נותרו לנו שני דוברים: קודם כול חבר הכנסת אחמד טיבי, ואחריו – אחרון הנואמים, חבר הכנסת מיכאל קליינר.

אחמד טיבי: גברתי היושבת-ראש, מר דן קרצר, שגריר ארצות-הברית, רבותי חברי הסגל הדיפלומטי, רבותי חברי הכנסת, עם היוודע התוצאות הטרגיות של המעשה הנפשע בוושינגטון וניו-יורק, שיגרנו, חברי הכנסת טלב אלסאנע, מוחמד ברכה ואנוכי, מכתב אל השגריר קרצר, בזו הלשון: AMBASSADOR DAN KURTZER, AMBASSADOR OF USA, TEL – –

נעמי חזן: אדוני, כנסת ישראל – או עברית, ברשותך, או ערבית.

אחמד טיבי: כולם דיברו אנגלית עד עכשיו.

אחמד טיבי: זה אירוע חריג, גברתי.

נעמי חזן: בסדר, אם אתה מתעקש.

אחמד טיבי: אני קורא מכתב שכתבתי באנגלית.

נעמי חזן: אפשר גם לתרגמו.

אחמד טיבי: אפשר לתרגם אחר כך למי שרוצה.

אחמד טיבי: מה שהיה הוא דבר מחריד, מזוויע.

אחמד טיבי: יושב-ראש הכנסת התייחס בדבריו לאירועי שמחה שהיו פה ושם.

אחמד טיבי: אני מרגיש בוז וכעס רב כלפי כל מי שהביע שמחה על טרגדיה אנושית כזאת.

אחמד טיבי: אבל מדובר בקומץ פזיז, טיפש, מכוער, שהניסיון להדביק את מעשיו החריגים לעם שלם, לאומה אסלאמית וערבית, הוא דבר זול ונפסד, נלוז.

אחמד טיבי: אי-אפשר שתמונה אחת בטלוויזיה תגבר על-ידי צד מסוים על תמונות של בתי-ספר, של הדלקות נרות נשמה ליד הקונסוליה האמריקנית ושל השתתפות כנה בצער, תנחומים והודעות גינוי חד-משמעיות.

אחמד טיבי: הניסיון לקשור כל מוסלמי בשל דתו, בשל צבע עורו, למעשים כאלה הוא דבר שראוי להוקעה.

אחמד טיבי: והניסיון, גברתי היושבת-ראש, לנצל את התדהמה וההלם שיש בעולם כדי לרמוס, לפגוע, להכריע ולהכניע את העם הפלסטיני ולפגוע בחפים מפשע על-ידי מכונת מלחמה משומנת, גם הוא צריך להיות מוקע ונדחה על הסף כמעשה לא מורלי.

אחמד טיבי: לא בכדי הנשיא בוש, כשדיבר עם ראש הממשלה, תבע ממנו לקיים את הפגישה של שר החוץ.

אחמד טיבי: תשאלו את מר שרון שיגלה לכם מה הוא אמר לו על הצורך להפסיק את ההתקפות על הפלסטינים.

אחמד טיבי: זה מה שאמר הנשיא בוש לראש הממשלה בשיחה האחרונה.

אחמד טיבי: וכשוחח מזכיר המדינה פאואל עם היושב-ראש ערפאת שלשום בלילה, הוא הודה לו על עמדת העם הפלסטיני ועל עמדת ההנהגה.

גדעון עזרא: טרוריסט ערפאת.

אחמד טיבי: ואתה איש שוחר שלום.

אחמד טיבי: וכל הניסיונות לתקוע טריז בין העם האמריקני האבל, הכורע תחת נטל הטרגדיה האנושית הזאת, לבין העם הפלסטיני – –

זאב בוים: שחוגג.

אחמד טיבי: – – לבין המוסלמים – –

זאב בוים: שאנשיו חוגגים.

אחמד טיבי: – – נועד לכישלון והוא נכשל.

אחמד טיבי: ורבים הרגישו בוז לניסיון הנלוז הזה.

אחמד טיבי: אני מרגיש כבוד לנשיא ארצות-הברית, ששלשום, כאשר התכנסו כל המי ומי בארצות-הברית כדי להביע תנחומים ולהדליק נרות, נכחו שם נציגי שלוש הדתות ואמרו דברים בעלי ממד הומני ואוניברסלי.

אחמד טיבי: כך צריכה להיות מונהגת מדינה, ולא באמצעים של תקיעת טריז שמטרתם לומר שאנטישמיות אסורה – והיא אסורה – אבל אנטי-אסלאם ואנטי-ערביות מותרים, ועל זה אסור ששום אדם בעל רגש הומני יעבור לסדר-היום.

אחמד טיבי: אנחנו מרגישים הזדהות ואמפתיה, אדוני השגריר, עם כאבו של העם בארצות-הברית, וכבני-אדם הרואים את התמונות האלה ונקרעים מבפנים, אנחנו מרגישים זעם מצד אחד והרבה הזדהות אנושית מצד אחר.

אחמד טיבי: תודה רבה.

אברהם בורג: תודה רבה.

אברהם בורג: אחרון הדוברים – חבר הכנסת מיכאל קליינר, סיעת חרות.

מיכאל קליינר: אדוני היושב-ראש, חברי הכנסת, אדוני השגריר האמריקני ורעייתו, אורחים נכבדים, התכנסנו כאן היום בראש ובראשונה כדי להתייצב לצדה של ארצות-הברית, כהתייצב בעלת ברית בעת צרה, ולומר לה: אנחנו כאן אתך, ולומר לה שכשם שהיא מתייצבת לצדן של בעלות בריתה בעת צרה כך אנחנו מתייצבים לצדה היום ורואים בהתקפה הנפשעת עליה התקפה על מדינת ישראל.

מיכאל קליינר: ובין שנהיה בקואליציה שתוקם ובין שלא, נעשה כל שיתבקש וכל שיידרש במלחמה נגד הטרור העולמי.

מיכאל קליינר: אבל, כדי להצליח במלחמה הזאת אסור לטעות בצעד הראשון.

מיכאל קליינר: אסור לשגות בשלב האבחנה ואסור לטייח בשלב זיהוי האויב.

מיכאל קליינר: אי-אפשר לצרף לקואליציה נגד הטרור טרוריסטים או שולחי טרוריסטים או בעלי ברית של טרוריסטים.

מיכאל קליינר: מי שמכיר את עולם הטרור יודע שהוא בנוי מכלים שלובים – יודע את חלקן של עירק, אירן וסוריה בטרור.

מיכאל קליינר: רעיון העוועים לצרף מי מהן לקואליציה נגד הטרור הוא כמעט שווה לרעיון לצרף לקואליציה נגד הטרור את בן-לאדן עצמו.

מיכאל קליינר: אם טרור הוא אקט מפלצתי, אם פגיעה בחפים מפשע כדי להשיג מטרה מדינית זה פסול באופן מוחלט – אי-אפשר להבחין בין טרור אסור – – –

אברהם בורג: חבר הכנסת בוים, אתה מפריע לדובר.

אברהם בורג: תודה.

מיכאל קליינר: – – – אי-אפשר להבחין בין טרור אסור לבין טרור מותר, בין טרור רע לטרור לטרור רע פחות.

מיכאל קליינר: כל מי שמשתמש בטרור להשגת מטרותיו, אינו ראוי לבוא בקהל העמים שוחרי חירות האדם והדמוקרטיה.

מיכאל קליינר: לא עוד השלמה עם משטרים המדכאים את אזרחיהם עצמם, שוללים מהם את זכויות האזרח, את חופש הדיבור, ואפילו נוקטים טרור נגד אזרחיהם שלהם.

מיכאל קליינר: אסור שהמסר יהיה דו-משמעי או מטושטש, אסור לבלבל בין טוב לרע.

מיכאל קליינר: אי-אפשר מצד אחד לנזוף בשגריר הצרפתי שמנסה לעשות הבחנות בין רוצחי נשים וילדים לרוצחי נשים וילדים אחרים על-פי המטרה או הכוונה, ומצד שני לשלוח את שר החוץ שלך להיפגש עמו.

מיכאל קליינר: אי-אפשר להבחין בין ארגון הרוצחים של בן-לאדן לבין ה"חמאס", שגם בימים אלה קושר לו כתרים – "הג'יהאד" וה"תנזים" וה"חזית העממית" שחגגו ברחובות, וה"פתח" שמחרים סרטי צילום ומאיים על עיתונאים שלא יפרסמו את האמת שראו.

מיכאל קליינר: לכן, אדוני היושב-ראש, אדוני השגריר, אני רוצה לסיים בשני דברים.

מיכאל קליינר: אחד – כפי שכאשר ארצות-הברית באה לאירופה ותמיד ידעה לזכור, גם במלחמת העולם הראשונה וגם בשנייה את אלה שעזרו לה, אותו לפאייט שעזר לה במלחמת השחרור שלה – ותמיד ידע הגנרל האמריקני בעת מלחמה לומר אנחנו כאן, אני מקווה שכל העולם יעזור היום לארצות-הברית, ואנחנו בכלל זה.

מיכאל קליינר: ומלה אחרונה – אל תקנו תרגילים ביחסי ציבור, ואת מנת הדם המצולמת הזאת שנתרמה – אל תשתמשו בה.

מיכאל קליינר: זהו דם טמא, דם שטומא בטרור ודם שטומא בדם נקיים.

מיכאל קליינר: את מנת הדם הזאת של ערפאת אל תקבלו, יהיו מספיק אחרות וטובות.

אברהם בורג: תודה.

אברהם בורג: חברי הכנסת, אנחנו נעבור להצעות החלטה, הצעות לסיכום.

אברהם בורג: הצעה ראשונה – חבר הכנסת בוים, בשם סיעות הליכוד, העבודה, ש"ס, מרצ, ישראל בעלייה, מפד"ל, האיחוד הלאומי, המרכז, עם אחד, יהדות התורה, גשר וחרות.

אברהם בורג: בבקשה.

זאב בוים: אדוני היושב-ראש, ההצעה שתובא לכאן לסיכום הדיון על מתקפת הטרור על ארצות-הברית, כאמור היא מטעם סיעות הליכוד, העבודה, ש"ס, מרצ, ישראל בעלייה, מפד"ל, האיחוד הלאומי – ישראל ביתנו, המרכז, עם אחד, יהדות התורה, גשר וחרות.

זאב בוים: 1.

זאב בוים: כנסת ישראל מרכינה ראשה בעצב ומשתתפת בצערה העמוק של האומה האמריקנית, אשר שכלה בימים האחרונים רבים מאזרחיה בפיגועי טרור שפלים של בני-בליעל חסרי כל צלם אנוש.

זאב בוים: 2.

זאב בוים: הכנסת רואה בפיגועי תופת נוראיים אלה, אשר נעשו מתוך כוונה שטנית ומתוך מגמה להרוג אזרחים חפים מפשע, המחשה נוספת לשותפות הגורל בין העם בישראל לבין העם בארצות-הברית.

זאב בוים: 3.

זאב בוים: הכנסת מציינת, כי פעולות הטרור אשר כוונו כנגד העולם החופשי בארצות-הברית חושפות את כמיהתם ושורשי דרכם של "בני החושך" הפונדמנטליסטים ורשתות טרור אסלאמי קנאי באשר הם, במאבקם האכזרי נגד חירותו של האדם וערכיו.

זאב בוים: 4.

זאב בוים: הכנסת מגנה ומוקיעה את חגיגות השמחה של תומכי הטרור, אשר לא יכלו להתאפק ובשעה שמעבר לים ספרו את גופותיהם של אזרחים תמימים, בחרו האחרונים לרקוד על דמם של המתים.

זאב בוים: 5.

זאב בוים: הכנסת רואה בטרור את האיום האסטרטגי הראשוני לשלום העולם ומחזקת את ידי הממשל וידי נשיא ארצות-הברית בהחלטתם לצאת למאבק נחוש למיגור הטרור – מתכנניו, מטיפיו, מעודדיו ונותני החסות לו – כל נשאיו.

זאב בוים: אנחנו כולנו חיילים במערכה נגד הטרור העולמי, ושום בן תרבות לא רשאי להכריז על סרבנותו לשרת במערכה הכבדה הזאת.

זאב בוים: 6.

זאב בוים: בימים אלה מזדהה עם ישראל עם העם האמריקני, ומירושלים נשלחת התפילה רוויית האמונה: גם כי אלך בגיא צלמוות לא אירא רע כי אתה עמדי.

אברהם בורג: תודה רבה.

אברהם בורג: הצעה לסיכום הדיון מטעם סיעת רע"ם.

אברהם בורג: חבר הכנסת עבד-אלמאלכ דהאמשה, בבקשה.

עבד-אלמאלכ דהאמשה: כבוד היושב-ראש, אורחים נכבדים, חברי הכנסת, הצעה לסיכום הדיון מטעם סיעת הרשימה הערבית המאוחדת.

עבד-אלמאלכ דהאמשה: 1.

עבד-אלמאלכ דהאמשה: הכנסת מגנה את ההתקפה הטרוריסטית על העם האמריקני.

עבד-אלמאלכ דהאמשה: 2.

עבד-אלמאלכ דהאמשה: הכנסת קוראת למדינות העולם לעצור את גל ההכללה המביא הסתה פרועה נגד האסלאם, המוסלמים, הערבים והפלסטינים.

עבד-אלמאלכ דהאמשה: 3.

עבד-אלמאלכ דהאמשה: הכנסת דוחה את ההסתה נגד המנהיגות של העם הפלסטיני הנאבק על חירותו – אשר אתה ורק אתה ינוהל המשא-ומתן כדי להגיע לשלום יציב באזור, שלום שיהיה מבוסס על כיבוד זכויות של כל העמים באזור.

עבד-אלמאלכ דהאמשה: 4.

עבד-אלמאלכ דהאמשה: הכנסת שולחת את תנחומיה למשפחות האמריקניות השכולות ואת איחולי ההחלמה המהירים לפצועים ועומדת לצד משפחות הנעדרים.

עבד-אלמאלכ דהאמשה: תודה רבה.

אברהם בורג: תודה רבה.

אברהם בורג: הצעת סיכום של סיעת חד"ש בנושא.

אברהם בורג: חבר הכנסת מוחמד ברכה, בבקשה.

בנימין אלון: אתה לא מגנה את זה?

אחמד טיבי: – – –

בנימין אלון: – – –

אברהם בורג: חבר הכנסת בני אלון, השורה הראשונה בהצעת הסיכום אומרת: הכנסת מגנה את המתקפה הטרוריסטית על העם האמריקני.

אברהם בורג: כך כתוב.

מוחמד ברכה: מה זה חשוב?

מוחמד ברכה: מי צריך את העובדות?

אברהם בורג: אני.

מוחמד ברכה: אדוני היושב-ראש, אני מגיש להלן הצעת סיכום של סיעת חד"ש בנושא:

מוחמד ברכה: הזדהות ישראל עם סבלו של העם האמריקני בעקבות מתקפת הטרור על ארצות-הברית.

מוחמד ברכה: כנסת ישראל ואזרחי ישראל מביעים זעזוע וצער עמוק על מותם של אזרחים חפים מפשע בארצות-הברית, אשר נרצחו בסדרה של פיגועי טרור נפשעים, ומשתתפים באבלם הכבד של נשיא ארצות-הברית, אזרחי ארצות-הברית והמשפחות השכולות ומאחלים החלמה מלאה לפצועים.

מוחמד ברכה: תודה רבה.

אברהם בורג: תודה רבה.

אברהם בורג: הצעת סיכום מטעם סיעת תע"ל.

אברהם בורג: בבקשה, חבר הכנסת טיבי.

אחמד טיבי: הודעת סיכום של סיעת תע"ל: הכנסת מוקיעה בכל לשון של הוקעה את התקפת הטרור שפגעה באזרחים חפים מפשע בארצות-הברית.

אחמד טיבי: הכנסת דוחה את ניסיונות ההכפשה וההכללה כנגד ערבים ומוסלמים באשר הם.

אחמד טיבי: הכנסת מביעה תנחומים למשפחות ההרוגים, מאחלת החלמה לפצועים ומביעה תקווה לשלומם של הנעדרים.

אחמד טיבי: תודה רבה.

אברהם בורג: תודה רבה.

אברהם בורג: חברי הכנסת, אנחנו ניגש להצבעה בסדר הבא: הצבעה ראשונה תהיה הצבעה על הצעת הסיכום שהוצעה על-ידי חבר הכנסת אחמד טיבי מטעם סיעת תע"ל.

אברהם בורג: חברי הכנסת, ניתן להצביע.

אברהם בורג: בבקשה.

אברהם בורג: הצבעה מס' 1 בעד הצעת הסיכום שהביא חבר הכנסת א' טיבי – 14 נגד – 12 נמנעים – 5 הצעת הסיכום שהביא חבר הכנסת א' טיבי נתקבלה.

אברהם בורג: 14 בעד, 12 נגד, חמישה נמנעים.

אברהם בורג: נתקבלה הצעת סיכום זו.

אברהם בורג: הכנסת תצביע עכשיו על הצעת סיכום של סיעת חד"ש, כפי שהוצעה על-ידי חבר הכנסת מוחמד ברכה.

אברהם בורג: בבקשה.

אברהם בורג: הצבעה מס' 2 בעד הצעת הסיכום שהביא חבר הכנסת מ' ברכה – 17 נגד – 7 נמנעים – 8 הצעת הסיכום שהביא חבר הכנסת מ' ברכה נתקבלה.

אברהם בורג: 17 בעד, שבעה נגד, שמונה נמנעים.

אברהם בורג: גם הצעת סיכום זו נתקבלה.

מוחמד ברכה: אני תמה על הצבעתם של שרים בממשלה נגד ההצעה שלי.

אברהם בורג: אני בטוח שתהיה לך הזדמנות לברר את זה.

בנימין אלון: – – –

אחמד טיבי: כיוון שהוא ברכה.

מוחמד ברכה: – – –

אברהם בורג: חבר הכנסת ברכה, תודה.

אברהם בורג: נא לשבת.

אברהם בורג: אנחנו נעבור להצבעה על הצעת הסיכום של סיעת רע"ם, כפי שהוצעה על-ידי חבר הכנסת עבד-אלמאלכ דהאמשה.

אברהם בורג: בבקשה.

אברהם בורג: הצבעה מס' 3 בעד הצעת הסיכום שהביא חבר הכנסת ע' דהאמשה – 5 נגד – 19 נמנעים – 6 הצעת הסיכום שהביא חבר הכנסת ע' דהאמשה לא נתקבלה.

אברהם בורג: חמישה בעד, 19 נגד, שישה נמנעים.

אברהם בורג: הצעה זו לא נתקבלה.

אברהם בורג: אנחנו נצביע על ההצעה האחרונה כפי שהוצעה על-ידי חבר הכנסת בוים ושלל סיעות הבית.

אברהם בורג: ניתן להצביע.

אברהם בורג: בבקשה.

אברהם בורג: הצבעה מס' 4 בעד הצעת הסיכום שהביא חבר הכנסת ז' בוים – 34 נגד – 3 נמנעים – אין הצעת הסיכום שהביא חבר הכנסת ז' בוים נתקבלה.

אברהם בורג: 34 בעד, שלושה נגד, ללא נמנעים.

אברהם בורג: הצעה זו נתקבלה.

אברהם בורג: חברי הכנסת, בטרם נעילת הישיבה – תכלה שנה וקללותיה, תחל שנה וברכותיה.

אברהם בורג: שנה טובה לכל בית ישראל ולכל העולם כולו.

אברהם בורג: אדוני השגריר, תנחומינו לאומה האמריקנית.

אברהם בורג: ישיבה זו נעולה.

אברהם בורג: שנה טובה.